Pengguna mahu tandas awam kembali sedia paip air
Oleh KOSMO!

12 Mac 2023, 4:39 pm
PETALING JAYA – Rata-rata pengguna meminta agar tandas awam terutama di pusat beli-belah menyediakan kembali kemudahan paip air seperti sebelum ini.
Ramai yang merungut disebabkan agak sukar untuk mereka membuang air besar apabila tiada paip air di dalam tandas.
Menerusi perkongsian di Penang Press di Facebook, ramai yang membuat aduan tidak selesa menggunakan tandas tanpa disediakan paip air.
“Bila sakit perut nak buang ‘hajat’ (air besar) terpaksa tangguh kerana kebanyakan bangunan atau pasar raya di Pulau Pinang tiada paip air, susah sungguh nak buang ‘hajat’ sudahlah susah nak cuci.
“Sekali buka air, ‘syahdu’ (perlahan) dia tembak. Minta tolong sediakan paip air,” luah seorang pengadu.
Seorang pengguna lain, Nur Shuhada beranggapan tandas tanpa paip seperti di kebanyakan pusat beli-belah amat menyusahkan kerana air pancutan tersebut terlalu perlahan dan tidak menjamin kebersihan.

“Yang jenis ini air kena dekat bahagian belakang sahaja, depan tak kena, patut reka buat satu lagi paip ejas (letak) dekat depan pula baru la cuci keseluruhan kawasan. Bagi aku menyusahkan, dekat tandas belah Kuala Lumpur pun banyak pakai yang macam ini termasuk tandas cangkung,” luahnya.
Bagaimanapun, ramai yang beranggapan cara tersebut adalah bagi menangani masalah pembaziran air.
“Dulu masa ada paip air, ramai suka biar tak tutup rapat, air membazir sahaja. Ada paip pun bukan pengguna reti nak gantung semula, biar guna auto kesan macam ini, jimat. Tapi nak basuh air besar tu susah sikit,” komen Syukri. – KOSMO! ONLINE


KPM perinci syor anti gangguan seksual, buli
Oleh SITI NOR MAS ERAH AMRAN

12 Mac 2023, 4:10 pm
SEBERANG PERAI – Kementerian Pendidikan sedang memperincikan syor yang dikemukakan jawatankuasa anti gangguan seksual dan anti buli bagi mendapatkan solusi terbaik sebagai langkah menangani kejadian itu di sekolah.
Menterinya, Fadhlina Sidek berkata, beliau yakin saranan dan cadangan yang disuarakan jawatankuasa terbabit dapat meningkatkan keselamatan ekosistem sekolah.
“Saya yakin kita menuju kepada ekosistem selamat dan syor ini dapat memudahkan akses untuk anak-anak mendapatkan bantuan dalam konteks melindungi diri mereka berkaitan isu-isu buli dan gangguan seksual.
“Selain itu, syor berkenaan dapat menguatkan lagi dasar khususnya polisi perlindungan anak-anak yang lebih baik sekali gus memastikan keselamatan mereka di sekolah.
“Saranan syor tersebut akan diperincikan KPM dan akan kita maklumkan supaya dapat sama-sama didokong sekali gus memastikan sekolah anak-anak lebih selamat,” katanya.
Beliau berkata demikian kepada pemberita selepas merasmikan projek rintis Program 3S (Safer Mind, Safer School, Safer Future) di Pejabat Pendidikan Daerah (PPD) Seberang Perai Selatan, di sini hari ini.

Fadhlina yang juga Ahli Parlimen Nibong Tebal turut memuji inisiatif yang dilaksanakan Pusat Khidmat Rakyat Parlimen Nibong Tebal itu sebagai salah satu usaha menangani gejala negatif antaranya buli, gangsterime, vandalisme dan rasis di sekolah.
Katanya, platform itu akan memanfaatkan 42 buah sekolah di mana aduan berkaitan permasalahan boleh dikemukakan menerusi talian yang disediakan.
“Pendekatan diambil bersifat lebih kepada teknologi digital dan pada masa yang sama akan memberi tumpuan untuk melindungi anak-anak sejurus aduan dibuat.
“Pemegang taruh membabitkan pihak sekolah,ibu bapa dan agensi berkaitan antaranya PDRM, AADK yang akan mengambil tindakan mengikut tanggungjawab masing-masing bagi menyelesaikan aduan yang diterima.
“Program ini berperanan sebagai ‘buffer’ (penampan) permasalahan yang berlaku di sekolah sebelum iatular di laman sosial bertujuan untuk melindungi maruah, nama sekolah yang terlibat,” tambahnya. – KOSMO! ONLINE.


Banjir: Kerajaan akan pastikan pelajar dapat memulakan sesi persekolahan Ahad ini
Oleh MOHD SHARKAWI LONDING

12 Mac 2023, 4:25 pm
KOTA TINGGI – Kerajaan akan mengkoordinasikan permasalahan berhubung keadaan pasca banjir bagi memastikan murid dan pelajar sekolah dapat memulakan sesi persekolahan 2023 yang akan bermula Ahad ini.
Timbalan Perdana Menteri, Datuk Seri Dr. Ahmad Zahid Hamidi berkata, koordinasi itu akan dilaksanakan bagi memastikan 17 buah sekolah yang terjejas akibat banjir di seluruh negeri Johor dapat memulakan sesi persekolahan meskipun dalam keadaan tidak kondusif.
Menurutnya, Jawatankuasa Bencana Negara akan bekerjasama Agensi Pengurusan Bencana Negara (Nadma), Angkatan Pertahanan Awam (APM) dan beberapa agensi lain untuk menyelesaikan masalah dengan kadar segera.
“Perkara ini telah kita perbincangkan diperingkat Jawatankuasa Teknikal Bencana Negara, jadi permasalahan yang timbul di mana-mana kawasan banjir seluruh negara inilah pasca banjir ramai yang nak membantu ketika banjir, tetapi pasca banjir banyak lagi.
“Bagi 17 buah sekolah ini biarpun hanya menggunakan premis-premis sementara tetapi koordinasi akan dilakukan tentunya dengan Nadma, APM, dan beberapa agensi lain bersama-sama Jawatankuasa Bencana peringkat negeri dan daerah.
“Yang penting murid-murid dan pelajar-pelajar boleh terus belajar walaupun mungkin tidak terlalu kondusif keadaannya tetapi kita akan iktiarkan supaya dapat diselesaikan segera yang mungkin,”katanya.

Beliau juga Pengerusi Jawatankuasa Pengurusan Bencana Negara berkata demikian selepas mengadakan lawatan kerja rasmi ke Lembaga Kemajuan Johor Tenggara (Kejora), Bandar Tenggara di sini hari ini.
Hadir sama ialah Menteri Besar Johor, Datuk Onn Hafiz Ghazi, Setiausaha Kerajaan Negeri, Tan Sri Dr. Azmi Rohani dan Pengurus Besar Kejora, Datuk Mohd. Rusdi Mohd. Darus.
Sebelum ini, Menteri Pendidikan, Fadhlina Sidek dilaporkan berkata, Kementerian Pendidikan Malaysia (KPM) akan menyegerakan peruntukan dana untuk membolehkan kerja-kerja membaik pulih 17 buah sekolah di Johor dapat diselesaikan sebelum 19 Mac ini.
Terdahulu, Azmi memaklumkan jumlah mangsa banjir di negeri mencatatkan sedikit peningkatan kepada 42,706 penduduk setakat pukul 12 tengah hari ini.
Jumlah itu membabitkan 12,047 keluarga yang ditempatkan di 152 pusat pemindahan sementara (PPS) di Segamat, Batu Pahat, Muar dan Tangkak, menurut maklumat terkini oleh Jawatankuasa Pengurusan Bencana Negeri.
Ujarnya, jumlah itu meningkat berbanding 42,638 mangsa daripada 12,049 keluarga di 155 PPS yang direkodkan 8 pagi tadi.
Beliau berkata, daerah paling teruk terjejas banjir iaitu Batu Pahat terus merekodkan pertambahan jumlah mangsa daripada 39,870 penduduk kepada 39,944.-KOSMO! ONLINE.


Rela, sukarelawan kutip 500 kg sampah di Pantai Senok
Oleh TOREK SULONG

12 Mac 2023, 4:30 pm
BACHOK – Seramai 100 sukarelawan daripada pelbagai agensi bersama anggota Jabatan Sukarelawan Malaysia (Rela) Kelantan mengutip sebanyak 500 kilogram (kg) sampah dalam program gotong-royong membersih pesisir Pantai Senok di sini hari ini.
Pengarah Rela Kelantan, Muhamad Aimran Hakim Abdul Alim berkata, program tersebut dianjurkan bersama Jabatan Alam Sekitar dan Majlis Daerah Bachok sempena sambutan Hari Bumi 2023 dalam usaha mengekalkan kebersihan alam sekitar.
Menurutnya, 500 kg sampah itu dikutip hasil daripada sisa-sisa buangan pengunjung pantai seperti cawan, pinggan plastik dan penyedut minuman.
“Program ini merupakan salah satu aktiviti tahunan yang dilaksanakan bagi menimbulkan kesedaran orang ramai terhadap kepentingan persekitaran yang bersih selain memberi kesedaran mengenai tabiat buruk membuang sampah di merata tempat.
“Ia juga mendidik masyarakat setempat untuk terus menjaga dan memulihara alam sekitar demi kelestarian alam khususnya keindahan pantai yang menjadi tempat kunjungan ramai,” katanya ketika ditemui pemberita di sini hari ini.
Muhamad Aimran Hakim memberitahu, anggota Rela sentiasa tanggungjawab untuk mendidik dan menegur orang ramai yang membuang sampah di lokasi yang tidak sepatutnya.

Katanya, keindahan Pantai Senok yang popular dengan panggilan Pulau Nami Kelantan tidak sepatutnya tercemar akibat tabiat pengunjung yang gemar membuang sampah merata-rata. – KOSMO! ONLINE.


[VIDEO] Anwar PM ‘sempoi’, sambung nyanyi lagu Azizah depan orang ramai
Oleh KOSMO!

12 Mac 2023, 4:06 pm
PETALING JAYA – Perdana Menteri, Datuk Seri Anwar Ibrahim menarik perhatian ramai apabila tersebar satu rakaman video memaparkan tindakan spontannya menyanyikan lagu bertajuk Azizah ketika menghadiri Majlis Perasmian Balai Bomba dan Penyelamat Tambun, semalam.
Menerusi rakaman yang dimuat naik pemilik akaun, Pak Yob Caddy di Twitter, Anwar ketika melalui khemah kumpulan penyanyi di majlis tersebut, beliau terus menyinggah bersalaman dengan vokalis sebelum menyambung nyanyian lagu kegemarannya itu.
Rata-rata orang ramai menyifatkan Anwar sebagai seorang pemimpin yang ‘sempoi’ selain mempunyai perwatakan menarik dan mudah didekati orang ramai.
“Santai, Perdana Menteri Malaysia kai ini, sekarang baru aku faham kenapa semua lapisan rakyat marhaen senang dan selesa dgn beliau (Anwar Ibrahim)
“Sikap menyantui PM kita kali ini bukan dibuat-buat,” ciap seorang pengguna Twitter.
“PM kita ini pantang dengar lagi kekasih hati ‘Azizah’ mesti ada sahaja gelagat lawaknya, suara pun sedap. Moga PM kita kali ini diberikan kesihatan yang baik untuk berkhidmat buat rakyat dan negara Malaysia,” ujar Aimaniizati. – KOSMO! ONLINE

Hohh nona ku azizah….
PMX di Balai Bomba Tambun pic.twitter.com/6a9Mk1HF4t
— PakYob_Caddy (@PakYob_Caddy) March 11, 2023


Lelaki maut, dua rakan cedera kereta terbabas langgar lori
Oleh ASLIZA MUSA

12 Mac 2023, 4:19 pm
TAPAH – Seorang lelaki maut manakala dua rakannya cedera selepas kereta dinaiki mereka terbabit kemalangan dengan sebuah lori di Kilometer 77.5, Jalan Ipoh-Kuala Lumpur di sini hari ini.
Dalam kejadian sekitar pukul 7.40 pagi itu, mangsa, Muhammad Khairil Aznie Bahraum, 23, dari Slim Village, Slim River maut akibat kecederaan parah.
Dua rakan sekampung, masing-masing berusia 24 dan 23 tahun cedera ringan pada bahagian kepala dan tangan.
Ketua Polis Daerah Tapah, Superintenden Wan Azharuddin Wan Ismail berkata, kejadian berlaku ketika kereta jenis Perodua Myvi dipandu mangsa dalam perjalanan dari arah Chenderiang menuju ke Slim River.
Katanya, ketika tiba di tempat kejadian, kereta berkenaan hilang kawalan lalu terbabas masuk ke laluan bertentangan dan melanggar tayar bahagian hadapan sebelah kanan lori tersebut.
“Akibat dari kemalangan itu, pemandu kereta mengalami kecederaan parah pada bahagian dalaman dan meninggal dunia di tempat kejadian.

“Dua penumpang kereta cedera ringan manakala pemandu lori berusia 59 tahun tidak cedera,” katanya di sini hari ini.
Menurut beliau, mayat mangsa dihantar ke Hospital Tapah untuk proses bedah siasat bagi mengenal pasti punca kematian sebelum dituntut keluarga.
Katanya, ketika kejadian keadaan cuaca baik dan kering dengan kemalangan berlaku di jalan sedikit berselekoh, dua hala dua lorong dan dua garisan putih berkembar di tengah jalan sebagai pembahagi lorong.
“Siasatan lanjut sedang dijalankan di bawah Seksyen 41(1) Akta Pengangkutan Jalan 1987,” katanya. – KOSMO! ONLINE.


Polis Johor kesan suspek ugut bunuh kumpulan Radja
Oleh MOHAMAD FAIZAL HASHIM

12 Mac 2023, 4:07 pm
JOHOR BAHRU – Polis Johor mengesan individu yang terlibat dalam insiden ugutan jenayah dan melemparkan kata-kata kesat terhadap kumpulan rock Indonesia, Radja malam tadi.
Ketua Polis Johor, Datuk Kamarul Zaman Mamat berkata, pihaknya menerima laporan pada pukul 05.34 pagi mengenai kejadian tersebut.
Beliau berkata, ekoran laporan itu, pihaknya merakam percakapan semua mangsa yang terlibat.
“Pihak polis merakam percakapan kesemua mangsa dan sedang mengesan suspek-suspek yang terlibat.
“Siasatan dijalankan di bawah Seksyen 506 Kanun Keseksaan. Mereka boleh dihukum penjara sehingga tujuh tahun atau denda atau kedua-duanya,” katanya dalam kenyataan hari ini.
Anggota Radja Band membuat laporan di Ibu Pejabat Polis Daerah Johor Bahru Selatan, Johor Bahru hari ini.
Difahamkan, insiden bermula ekoran berlaku salah faham antara pihak penganjur konsert dan band berkenaan sehingga menyebabkan dua lelaki melempar kata-kata kesat dan ancaman bunuh.

Vokalis kumpulan itu, Ian Kasela memberitahu, pihaknya tidak dimaklumkan berhubung sesi ‘Meet And Greet’ antara band tersebut dengan peminat serta beberapa lagi aktiviti lain yang dirancang pihak penganjur.
“Kejadian berlaku pada pukul 11.15 malam, yang mana kami dimaki dengan kata-kata kesat. Individu tersebut turut memberikan ugutan bunuh kepada kami sekiranya masih berada di Malaysia.
“Kami rasa agak kecewa kerana melakukan yang terbaik untuk konsert dan peminat, malah kami turut meluangkan masa untuk bergambar bersama peminat sewaktu konsert berlangsung.
“Apa yang membimbangkan adalah ada antara kami datang ke sini bersama ahli keluarga termasuk anak-anak kecil, jadi perkara itu merisaukan,” katanya yang memberitahu kes disiasat di bawah Seksyen 14 Akta Kesalahan Kecil 1955.


Dua beradik etnik Rohingnya lemas dalam lombong
Oleh OTHMAN YAHAYA

12 Mac 2023, 4:03 pm
SUNGAI PETANI – Dua beradik etnik Rohingya ditemui lemas di kawasan lombong kuari pasir di Kampung Permatang Kedundung, Pinang Tunggal di Tikam Batu di sini hari ini.
Mangsa, Mamod Shukur Belal Hussain, 4, dan abangnya, Md. Nasim, 6, dipercayai lemas ketika mandi di lombong tersebut yang terletak berdekatan rumah mereka semalam.
Kehilangan mereka disedari oleh ahli keluarga apabila tidak pulang ke rumah selepas waktu maghrib semalam.
Mayat Mamod Shukur ditemui terapung pada pukul 8.50 pagi tadi diikuti mayat abangnya pada pukul 2.45 petang tadi.
Ketua Polis Daerah Kuala Muda, Asisten Komisioner Zaidy Che Hassan memberitahu, pihaknya menerima laporan berhubung kejadian pada pukul 9 malam semalam sebelum menggerakkan anggota ke lokasi.
“Dengan bantuan pasukan bomba dan Angkatan Pertahanan Awam Kuala Muda, kita memulakan gerakan mencari dan menyelamat mangsa malam tadi, namun tidak menemui mangsa.

“Mayat salah seorang mangsa dijumpai pagi tadi manakala abangnya pula pada pukul 2.45 petang tadi,” katanya ketika ditemui di lokasi kejadian di sini hari ini. – KOSMO! ONLINE.


Muhyiddin setuju terus terajui Bersatu, PN
Oleh KOSMO!

12 Mac 2023, 3:56 pm
PETALING JAYA- Presiden Parti Pribumi Bersatu Malaysia (Bersatu), Tan Sri Muhyiddin Yassin memutuskan untuk terus memimpin parti tersebut dan Perikatan Nasional (PN).
Muhyiddin berkata, ia diputuskan sedemikian berikutan Majlis Pimpinan Tertinggi (MPT) parti itu bersetuju mengekalkan kedudukannya sebagai presiden dan usul menolak peletakan jawatannya.
“Saya sudah tawarkan diri untuk meletakkan jawatan kerana sedang berhadapan dengan pertuduhan di mahkamah. Ia bertepatan dengan moto parti sendiri iaitu bersatu, bermaruah dan beramanah.
“Saya ambil tanggungjawab sepenuhnya di atas pertuduhan yang sedang dihadapi tetapi mereka (Bersatu) menolak dan meluluskan usul untuk tolak peletakan jawatan saya.
“Jadi, saya ambil keputusan untuk teruskan tugas sebagai presiden parti,” katanya ketika berucap sempena Perhimpunan Agung Bersatu di Menara PGRM, hari ini.
Muhyiddin mengaku tidak bersalah di Mahkamah Sesyen sebelum ini, atas empat pertuduhan menggunakan kedudukan untuk suapan RM232.5 juta dan dua pertuduhan pengubahan wang haram RM195 juta tiga tahun lalu. – KOSMO! ONLINE.


Muhyiddin cabar SPRM siasat punca dana UMNO, PKR
Oleh KOSMO!

12 Mac 2023, 4:00 pm
PETALING JAYA – Presiden Parti Pribumi Bersatu Malaysia (Bersatu), Tan Sri Muhyiddin Yassin hari ini mencabar Suruhanjaya Pencegahan Rasuah Malaysia (SPRM) supaya turut menyiasat punca dana yang diperolehi parti lain terutama melibatkan Parti Keadilan Rakyat (PKR) dan UMNO.
Beliau berkata demikian ketika berucap dalam Perhimpunan Agung Tahunan (PAT) kelima Bersatu di Menara PGRM di Kuala Lumpur, hari ini.
Katanya, SPRM tidak seharusnya menumpukan punca dana Bersatu semata-mata kerana parti lain turut menerima dana politik daripada pihak ‘tertentu’.
“Saya nak cabar SPRM untuk siasat, siasat presiden PKR dan presiden UMNO. Siasat di mana punca dana yang diterima oleh UMNO dan PKR. Di manakah sumber (dana) yang mereka perolehi.
“Sebelum Pilihan Raya Umum ke-15 (PRU15), Perdana Menteri dahulu juga daripada UMNO, adakah UMNO tidak menerima sumbangan politik. Begitu juga PKR di beberapa negeri, adakah parti ini tidak menerima sumbangan dana politik daripada mana-mana ahli perniagaan,” soalnya.
Muhyiddin yang juga Ahli Parlimen Pagoh turut mempersoalkan mengenai laporan yang dibuat oleh ahli parti yang menggesa siasatan lanjut dijalankan.

“Dah buat atau belum, atau yang disiasat hanya Bersatu sahaja. Bukankah ini pendakwaan terpilih. Sebelum pendakwaan juga, ramai termasuk media sudah tahu saya akan ditahan, seolah-olah mereka tahu saya akan didakwa. Apa maknanya ini dan adakah ia siasatan secara bebas,” katanya. – KOSMO! ONLINE.


Penternak lembu dicekup terlibat kegiatan edar pil kuda, ganja
Oleh ROHANA MOHD. NAWI

12 Mac 2023, 4:16 pm
KOTA BHARU – Seorang penternak lembu yang dipercayai terlibat dalam kegiatan pengedaran dadah dicekup memiliki sepucuk pistol dan sembilan butir peluru hidup dalam serbuan di sebuah bangsal di tepi sebuah rumah di Taman Desa Rahmat di sini pada Khamis lalu.
Dalam serbuan kira-kira pukul 9.48 malam itu, polis turut merampas 600 biji pil kuda, ganja dan air ketum yang dianggarkan berjumlah RM6,315.
Ketua Polis Kelantan, Datuk Muhamad Zaki Harun berkata, sepasukan anggota polis menjalankan serbuan bangsal itu selepas menerima maklumat sebelum mendapati suspek yang berusia 27 tahun berada di kawasan tersebut.
Menurutnya, suspek bertindak melarikan diri dengan mencampak sesuatu di kawasan tersebut, namun lelaki itu kemudiannya berjaya ditahan.
“Pemeriksaan di kawasan bangsal itu menemui sepucuk pistol jenis Semi Automatik dan kelopak mengandungi sembilan butir peluru hidup bersaiz 9 milimeter (mm).
“Selain itu, anggota polis turut menjumpai 600 biji pil kuda, 5.7 gram ganja dan 0.5 liter air ketum,” katanya pada sidang akhbar di Ibu Pejabat Polis Kontijen (IPK) Kelantan di sini hari ini.

Muhamad Zaki memberitahu, polis turut menyita sebuah kenderaan pacuan empat roda jenis Toyota Hilux dan motosikal dalam serbuan tersebut.
Katanya, hasil semakan mendapati, suspek mempunyai dua rekod lampau berkait Seksyen 30 (3) Akta Racun 1952.
Tambahnya, suspek direman selama tujuh hari bermula kelmarin untuk siasatan lanjut mengikut Seksyen 8 Akta Senjata Api Penalti Lebih Berat 1971 dan Akta Senjata Api 1960. – KOSMO! ONLINE


Bungkusan ekstrak daun ganja dialamatkan kepada dua ahli politik dirampas
Oleh MOHD. HUSNI MOHD. NOOR

13 Mac 2023, 9:43 pm
SEPANG – Satu bungkusan berisi ekstrak daun ganja yang dialamatkan kepada dua ahli politik berjaya dirampas menerusi serbuan di sebuah hab kurier di sini, Jumaat lalu.
Dalam serbuan di sebuah hab kurier di Pulau Meranti, Puchong itu, polis berjaya merampas satu tiub ubat gigi berpenutup hijau dan putih bercorak daun ganja tertera tulisan ‘Happy Green’.
Ketua Polis Daerah Sepang, Asisten Komisioner Wan Kamarul Azran Wan Yusof berkata, sebaik diperiksa, pihaknya menemui pes putih kehijauan disyaki ubat gigi dan estrak daun ganja seberat 80 gram dalam bungkusan kotak berwarna coklat.
Beliau berkata, siasatan lanjut mendapati barang yang dirampas itu tidak mempunyai kaitan dengan ahli politik yang dialamatkan.
“Serbuan dibuat hasil maklumat oleh seorang penjawat awam di sebuah kementerian yang memaklumkan menerima satu panggilan telefon mengenai kiriman itu.
“Pengadu memaklumkan kiriman bungkusan itu dialamatkan atas nama dua ahli politik berkenaan dan bungkusan itu perlu dituntut di hab kurier berkenaan di Pulau Meranti, Berdasarkan maklumat yang diterima, kami syak bungkusan itu mengandungi barang yang terlarang,” katanya ketika dihubungi hari ini.

Katanya, buat masa ini, tiada tangkapan dilakukan dan kes disiasat mengikut Seksyen 6 Akta Dadah Berbahaya (ADB) 1952 oleh Bahagian Siasatan Jenayah Narkotik (BSJND) Ibu Pejabat Polis Daerah (IPD) Putrajaya.
Wan Kamarul Azran berkata, siasatan awal mendapati, bungkusan itu dibeli pengirim melalui portal beli belah dalam talian ‘Shopee’ yang beralamat di Indonesia.- KOSMO! ONLINE


`Datuk Roy’ ditahan SPRM
Oleh KOSMO!

13 Mac 2023, 11:08 pm
PETALING JAYA – Suruhanjaya Pencegahan Rasuah Malaysia (SPRM) menahan seorang lelaki yang dikesan bagi membantu siasatan kes rasuah berkaitan Program Jana Ekonomi Pemerkasaan Kontraktor Bumiputera Berwibawa (Jana Wibawa).
Sumber SPRM berkata, lelaki tersebut, Mohd Hussein Mohd Nasir, 54, yang juga dikenali sebagai ‘Datuk Roy ditahan kira-kira pukul 3 petang tadi ketika hadir memberi keterangan di pejabat SPRM Kuala Lumpur.
“Suspek berusia dalam lingkungan 50-an itu ditahan bagi membantu siasatan kes penipuan berkaitan Jana Wibawa. Suspek akan dibawa ke Mahkamah Majistret Kuala Lumpur pukul 9 pagi esok bagi tujuan permohonan reman,” kata sumber itu kepada media hari ini.
Sementara itu, Pengarah SPRM Kuala Lumpur, Razaliah Ab. Rahman ketika dihubungi mengesahkan tangkapan tersebut berkata, kes disiasat di bawah Seksyen 16(a) Akta SPRM 2009.
Terdahulu, SPRM hari ini memaklumkan sedang mengesan seorang lelaki bagi membantu siasatan kes rasuah berkaitan Jana Wibawa.
Lelaki tersebut beralamat terakhir di No. 3, Lorong 3 RRM Semambu, 25350 Kuantan, Pahang.

Program Jana Wibawa diperkenalkan pada November 2020 oleh kerajaan bekas Perdana Menteri, Tan Sri Muhyiddin Yassin sebagai inisiatif rangsangan Covid-19 untuk membantu kontraktor Bumiputera. – KOSMO! ONLINE


Jadi mangsa buli jalanan, cermin kereta dinaiki Aiman Wynne pecah
Oleh NUR AL-FAIRUZA SYARFA NOR SAIDI

13 Mac 2023, 9:05 pm
PETALING JAYA – Pelakon Aiman Wynne berkongsi detik cemas selepas terlibat dalam satu kejadian kejar-mengejar di atas lebuh raya selepas menghadiri acara Tonton Anugerah Drama Sangat (TADS) di Putrajaya, malam tadi.
Tanpa mengetahui punca sebenar dan motif kejadian berlaku, Aiman menceritakan detik dia menjadi mangsa pembuli jalanan di Lebuhraya Damansara-Puchong (LDP).
“Selepas menghadiri acara TADS, saya ingin pulang ke rumah bersama pihak pengurusan, Faiz dan tiba-tiba kami diserang sebuah kereta Alza berwarna merah di atas lebuh raya.
“Ada dua orang individu tidak dikenali dalam kenderaan tersebut membuka tingkap menjerit dan marah-marah ke arah kami tanpa mengetahui puncanya.
“Setelah 10 minit berkejaran di atas lebuh raya, kami tiba di satu jalan kecil dan menyebabkan mereka menahan kenderaan kami,” katanya ketika dihubungi Kosmo! Online.
Pemilik nama lengkap Aiman Nasir Wynne, 25, itu menjelaskan lanjut, tingkap kenderaan mereka dipecahkan oleh suspek selepas mereka tidak berjaya membuka pintu keretanya.

“Semasa memberhentikan kenderaan, seorang individu mengetuk tingkap arah pemandu bertubi-tubi dan kami menggerakkan kereta sehingga dia terjatuh.
“Seorang lagi individu berada di hadapan kereta terus memecahkan cermin hadapan kenderaan kami.
“Kami segera beredar dari lokasi walaupun risau mereka akan mengekori kami lagi,” ujar pelakon dan juga pempengaruh itu.
Selepas kejadian yang menimpanya, aktor tinggi lampai itu membuat laporan polis dan menganggap situasi berkenaan sebagai pengajaran dalam hidupnya supaya lebih cepat bertindak.
“Kami pun sudah melakukan laporan polis tentang insiden mengejutkan berkenaan.
“Saya tidak trauma selepas berhadapan situasi cemas cuma anggap sebagai pengajaran buat saya kerana semasa aksi kejar-mengejar saya tidak sempat ambil video sebagai bukti.
“Jika saya terlibat dalam kejadian yang sama, saya akan fikir cara terbaik untuk mengatasi masalah tersebut,” jelasnya yang terlibat dalam drama Kampung Mat Saleh yang bakal disiarkan di TV3 Mei depan.
Semalam, Aiman antara barisan selebriti yang menghadiri majlis TADS 2023 berlangsung di Pusat Konvensyen Antarabangsa Putrajaya (PICC). – KOSMO! ONLINE


Kes Jana Wibawa: SPRM buru ‘Datuk Roy’
Oleh Abdul Rahman Razali

13 Mac 2023, 8:32 pm
Kes Jana Wibawa: SPRM buru ‘Datuk Roy’ | 15 MINIT MMTV 13 MAC 2023.


Polis tangkap mak nyah panjat tiang bendera, dedah dada
Oleh KOSMO

13 Mac 2023, 11:04 pm
BANGKOK – Anggota-anggota polis menahan seorang wanita transgender atau mak nyah warga Thailand selepas dia memanjat tiang bendera dan mendedahkan payudaranya di hadapan Balai Polis Pattaya semalam,  lapor portal berita Thaiger.
Dia dilaporkan mengalami masalah kesihatan mental dan pernah ditangkap pada masa lalu kerana mencuri.
Pegawai dari Balai Polis Mueang Pattaya melaporkan bahawa wanita transgender itu memanjat tiang setinggi  1.5 meter di hadapan anggota-anggota polis pada waktu tengah malam. Dia kemudian berdiri di atas tiang, mendedahkan payudaranya  dan menjerit kepada orang yang lalu lalang, termasuk warga tempatan dan pelancong asing.
Ramai orang merakam video kejadian itu,  manakala sebilangan yang lain cuba memujuknya  untuk turun.
 Mereka, memberi amaran  bahawa tingkah lakunya berbahaya dan memalukan. Di sebalik rayuan tersebut, wanita transgender itu menolak dan menjerit kata-kata kesat kepada mereka yang cuba membantunya.
Dalam video itu, dia berkata: “Saya tidak gila! Datang dekat dan dengar apa yang saya mahu katakan! Tanya saya mengapa saya melakukan ini. Saya tidak kisah jika media melaporkan tentang saya.”

Pegawai polis kemudian campur tangan dan  cuba meyakinkan wanita transgender itu untuk turun.
 Bagaimanapun, dia enggan, dan akibatnya, seorang anggota polis terpaksa menarik kaki suspek untuk menurunkannya. Dia kemudian dibawa  ke balai polis untuk disoal siasat.
Walaupun polis tidak mendedahkan identiti wanita transgender itu, mereka mengesahkan bahawa dia mempunyai sejarah masalah kesihatan mental dan telah ditangkap kerana mencuri.
Dia memberitahu polis bahawa dia datang ke balai polis untuk mencari keadilan, menegaskan bahawa dia tidak mencuri apa-apa daripada sesiapa.
Selepas menenangkannya, seorang anggota polis menghubungi saudara-mara mak nyah tersebut untuk menjemputnya.
Mereka tidak mengeluarkan sebarang pertuduhan terhadapnya. – AGENSI


3 buah rumah terjejas dalam kebakaran
Oleh NOR AINNA HAMZAH

13 Mac 2023, 11:56 pm
TAMPIN – Tiga buah rumah teres dua tingkat terjejas dalam satu kebakaran di Taman Gunung Mas, di sini, malam tadi.
Ketua Balai Bomba dan Penyelamat Tampin, Penolong Penguasa Bomba (PPgB) Balai Bomba dan Penyelamat Tampin, Mohd Zayyid Zakaria berkata, dalam kejadian itu, sepasukan Bomba dikejarkan ke lokasi kejadian sebaik menerima panggilan pada pukul 9.13 malam.
Menurutnya, sebaik sampai, api sedang marak di rumah pertama dan pasukan bomba segera melakukan kerja-kerja pemadaman api serta mengawal kebakaran dari merebak ke rumah berdekatan.
“Dalam kebakaran ini, rumah pertama bekeluasan 25 x 60 kaki persegi mengalami kebakaran yang dianggarkan sekitar 60 peratus, manakala rumah kedua pula bekeluasan 20 x 60 kaki persegi dianggarkan terbakar kira-kira 20 peratus. Rumah ketiga terjejas di bahagian hadapan melibatkan pendawaian.
“Selain itu, kebakaran ini juga melibatkan dua buah kenderaan di rumah pertama iaitu jenis Toyota Wish dan motosikal. Di rumah kedua pula, sebuah kereta jenis Perodua Myvi yang diparkir di hadapan rumah terbakar.
“Dalam kejadian ini, bomba berjaya mengawal kebakaran pada pukul 9.36 malam dengan bantuan dua lagi balai bomba dari Kota dan Rembau dengan jumlah kekuatan 26 anggota serta pegawai,” katanya ketika ditemui di lokasi kejadian malam tadi.

Dalam pada itu, Mohd Zayyid berkata, tiada individu yang cedera dalam kejadian berkenaan dan punca serta jumlah kerugian masih lagi dalam siasatan.
Sementara itu, mangsa di rumah pertama, Bong Sing Chong, 66, berkata, ketika kejadian dia berada di tingkat dua rumah dan baharu sahaja ingin tidur sebelum terdengar bunyi letupan kuat.
“Masa kejadian ada isteri dan seorang cucu saya di rumah. Kami segera keluar mengikut pintu belakang rumah bagi menyelamatkan diri. Kami sudah lebih 10 tahun menetap di sini dan kejadian ini baru pertama kali berlaku.
Menurutnya, dia tidak sempat menyelamatkan dua kenderaan yang diparkir di hadapan rumah dan terkejut bercampur sedih apabila melihat kedua-duanya sudah musnah terbakar. – KOSMO! ONLINE


Liga Super: Sang Kenari benam Kelantan United 3-2
Oleh MUSTAQIM MOHAMED

13 Mac 2023, 11:51 pm
KOTA BHARU – Kelantan United FC (Kelantan United) masih gagal meraih kemenangan dalam saingan Liga Super apabila tewas 2-3 kepada Kedah Darul Aman FC (KDA FC) di Stadium Sultan Muhammad IV di sini sebentar tadi.
KDA FC yang turun tanpa kelibat jurulatih, Nafuzi Zain bermula garang dengan percubaan awal ke gawang Kelantan United melalui rembatan jarak jauh Willian Lira Sousa pada minit ketiga yang sedikit tersasar.
Terkejut dengan percubaan awal kem pelawat, Kelantan United cuba mengimbangi perlawanan, namun benteng KDA sukar ditembusi.
Kelantan United terlebih dahulu membuka jaringan melalui rembatan Devid De Santana Silva pada minit ke-22 selepas menerima hantaran lintang daripada Jose Elmer Porteria.
Gol berkenaan membangkitkan semangat tuan rumah untuk terus memburu gol apabila hampir menambah jaringan melalui tandukan Santana Silva pada minit ke-25, namun berjaya dinafikan penjaga gawang KDA FC, Kalamullah Al-Hafiz Mat Rowi.
Lira Sousa memastikan perlawanan kembali seimbang apabila menjaringkan gol penyamaan melalui tandukan pada minit ke-34 selepas menerima bola sepakan sudut Lee Tuck.

Kesilapan pertahanan tuan rumah menyebabkan KDA FC dihadiahkan sepakan penalti yang disempurnakan oleh Manuel Gasparini pada minit ke-44 bagi membolehkan pasukan pelawat mendahului 2-1 sebelum bergerak memasuki bilik persalinan.
Kelantan United yang memburu tiga mata penting cuba bangkit pada babak kedua, namun Sang Kenari terus garang melancarkan serangan ke gawang tuan rumah.
Asakan demi asakan KDA FC berhasil apabila memperoleh gol ketiga melalui jaringan mudah Mohamad Al Hafiz Harun pada minit ke-79.
Kelantan United dihadiahkan sepakan penalti yang disempurnakan oleh Yan Victor Silva pada minit ke-88 bagi membolehkan tuan rumah merapatkan jurang gol dan jaringan 3-2 kekal sehingga ke wisel penamat perlawanan.
Keputusan itu menyaksikan KDA FC berada di tangga keempat manakala Kelantan United di tempat tercorot Liga Super. – KOSMO! ONLINE


Sukan SEA 2023 jadi penanda aras buat atlet kebangsaan
Oleh MUHAMAD ARDIE PUTRA SUHAIMI

13 Mac 2023, 9:17 pm
PUTRAJAYA – Temasya Sukan SEA 2023 yang akan berlangsung di Kemboja pada 5 hingga 17 Mei depan bakal menjadi penanda aras sebenar buat kontinjen Malaysia di pentas antarabangsa pasca pandemik Covid-19.
Sebagai rekod, prestasi kontinjen negara pada temasya sukan dwitahunan edisi 2020 di Hanoi, Vietnam tahun lalu boleh dianggap kurang memuaskan dengan meraih kedudukan keenam keseluruhan.
Presiden Majlis Olimpik Malaysia (MOM), Tan Sri Mohamad Norza Zakaria berkata, semua atlet kebangsaan yang bakal beraksi di Kemboja pasca COVID-19 diharap dapat mempamerkan prestasi jitu seperti yang diharapkan.
“Saya fikir temasya kali ini ini akan menjadi kayu pengukur pasca Covid-19 selepas ada dalam kalangan atlet terlepas untuk sertai kejohanan atau berdepan kekangan untuk berlatih.
“Jadi, kali ini ia akan menjadi penanda aras untuk menilai prestasi sebenar atlet negara berbanding edisi yang lepas.
“Berkenaan sasaran, ia akan diumumkan selepas penelitiAn dan perbincangan bersama MSN dan ISN dengan jangkaan selewatnya April depan,” katanya pada sidang media Majlis Pengumuman Kontinjen Malaysia ke Sukan SEA Kemboja di sini, hari ini.

Norza telah menyerahkan watikah pemilihan kepada wakil 914 atlet dan pegawai yang bakal menyertai 34 jenis sukan di Kemboja.
Menerusi proses saringan dalam Jawatankuasa Pemilihan MOM yang bersidang pada 14 Februari dan 3 Mac lalu, hanya 390 atlet dan 150 pegawai memenuhi kriteria kelayakan Kategori A.
Bagaimanapun, jawatankuasa berkenaan bersetuju meluluskan penyertaan 287 atlet dan 87 pegawai pasukan mengikut Kategori B selepas mengambil kira permohonan Persatuan Sukan Kebangsaan (PSK), dengan syarat persatuan membiayai latihan dan perjalanan ke Kemboja.
Kontinjen Malaysia sebelum ini mengakhiri saingan Sukan SEA 2020  dengan mengutip 39 pingat emas, 45 perak dan 90 gangsa. – KOSMO! ONLINE


Semua perincian Belanjawan 2023 akan disemak -Anwar
Oleh KOSMO!

13 Mac 2023, 8:58 pm
PETALING JAYA – Perdana Menteri, Datuk Seri Anwar Ibrahim memberi jaminan bahawa segala perincian dalam Belanjawan 2023 disemak dengan teliti.
Ahli Parlimen Tambun itu berkata, semakan itu dibuat bagi memastikan tahap penyampaian yang terbaik serta permasalahan rakyat dapat disikapi dengan cekap dan adil.
“Langkah ini penting ini bagi memastikan manfaatnya sampai kepada rakyat serta golongan masyarakat yang disasarkan Kerajaan,” katanya di laman Facebook hari ini.
Terdahulu, Belanjawan 2023 yang diumumkan pada 24 Februari memperuntukkan sejumlah RM388.1 bilion, dengan RM289.1 bilion untuk perbelanjaan mengurus, manakala RM99 bilion bagi belanja pembangunan, termasuk RM2 bilion simpanan luar jangka.
Ia menumpukan 12 ikhtiar utama berlandaskan tiga tekad iaitu pemacuan ekonomi yang terangkum dan mampan, reformasi institusi dan tatakelola bagi memulih keyakinan dan keadilan sosial untuk menyederhana kesenjangan.
Dalam hantaran sama, Anwar memaklumkan bahawa beliau telah mengadakan pertemuan dengan beberapa Ahli Parlimen daripada Parti Keadilan Rakyat (PKR) hari ini.

“Saya duduk makan tengah hari tadi dengan Ahli-ahli Parlimen Keadilan sambil bicara ringkas mengenai peri penting memainkan peranan sebagai Ahli Parlimen yang berkesan,” ujarnya. -KOSMO! ONLINE


Anwar ucap tahniah kepada Michelle Yeoh, netizen mohon cuti peristiwa
Oleh KOSMO!

13 Mac 2023, 8:39 pm
PETALING JAYA – Perdana Menteri, Datuk Seri Anwar Ibrahim merakamkan ucapan tahniah kepada tokoh budayawan dan seniwati Tan Sri Michelle Yeoh yang ditabal selaku Pelakon Wanita Terbaik Anugerah Akademi Ke-95 (Oscars 2023).
Michelle atau nama sebenarnya, Yeoh Choo Kheng, 61, memenangi anugerah tersebut menerusi lakonan sebagai Evelyn Quan Wang dalam filem Everything Everywhere All at Once di Dolby Theatre, Los Angeles.
Menerusi satu hantaran di laman Facebook, Anwar berkata, pelakon kelahiran Ipoh itu juga merupakan pelakon pertama Asia memenangi anugerah berprestij itu.
“Ternyata pencapaian ini amat mengharumkan nama negara di pentas antarabangsa.
“Besar harapan agar pencapaian ini akan terus memberi inspirasi kepada semua penggiat seni dan perfileman tempatan.
“Tahniah dan syabas dari seluruh rakyat Malaysia,” tulis Anwar hari ini.

Susulan perkongsian tersebut, rata-rata netizen meminta agar Anwar mengumumkan cuti peristiwa sempena kejayaan membanggakan rakyat Malaysia di persada dunia.
“Wajib bagi Public Holiday, Dato’ Seri. Bukan senang nak menang anugerah oscar ni,” tulis Fadzmi Fauzi.
“Cuti peristiwa Dato, harap dipertimangkan,” kata Ungku Farikhin Ungku Farikhin.
Turut meninggalkan komen adalah seorang lagi pengguna dikenali sebagai Gee Cg.
“Esok cutilah PMX (Perdana Menteri ke-10) untuk meraikan rakyat pertama yang memenangi Oscar Award,” jelasnya. – KOSMO! ONLINE


Boleh berbeza pendapat tapi hormati keputusan parti – Ahmad Zahid
Oleh NAZARUDIN SHAHARI

13 Mac 2023, 8:13 pm
SEREMBAN – Presiden UMNO, Datuk Seri Dr. Ahmad Zahid Hamidi hari ini menegaskan beliau mengamalkan dasar meraikan perbezaan pendapat tetapi pada masa yang sama menghormati keputusan yang telah dibuat oleh parti.
Beliau yang juga Timbalan Perdana Menteri berkata, pendirian itu dipegang olehnya termasuk kepada mereka yang secara nyata atau tersembunyi tidak bersetuju dengannya.
“Perbincangan dalam mesyuarat Majlis Tertinggi (MT) adalah proses membuat keputusan sama ada untuk bersetuju atau tidak bersetuju dalam sesuatu perkara.
“Jangan sampai sebelum keputusan dibuat maklumat telah sampai di luar. Ini cukup tidak baik kerana setiap ahli MT, sama ada yang dipilih, dilantik atau yang turut hadir, telah mengangkat sumpah menyimpan rahsia,” katanya ketika berucap pada Majlis Pengenalan Calon-calon Pengerusi Tetap, Timbalan Pengerusi Tetap, Naib Presiden dan Ahli Majlis Kerja Tertinggi (MKT) peringkat negeri di sini hari ini.
Ahmad Zahid berkata, beliau tidak pernah membalas dendam dengan mengenepikan individu yang tidak bersetuju dengannya daripada dilantik ke jawatan tertentu.
“Saya buktikan dalam banyak kali PRK (pilihan raya kecil), PRN (pilihan raya negeri) atau PRU (pilihan raya umum), seseorang yang tidak bersetuju dengan saya, tidak pernah berjumpa dengan saya, tulis macam-macam tetapi saya tetap beri peluang. Saya cukup sabar melihat kerenah di keliling saya atau di luar. Saya memerhatikan setiap tindak tanduk semua pihak,” ujarnya.

Beliau juga berharap pemimpin yang dipilih dalam pemilihan parti kali ini tidak lagi mengaitkan diri dengan pihak yang mahu memusnahkan UMNO.
“Kalau kita telah menang, jangan lagi bersekutu dengan pihak yang menjadi gunting dalam lipatan di dalam parti atau pun menjadi api dalam sekam. Cukup lah dengan apa yang telah berlaku sebelum ini,” katanya.
Menurutnya, pemilihan kali ini adalah seperti antara adik beradik yang sedarah dan sedaging dengan mengelak perbuatan yang melampaui batas.
Jelasnya, parti akan menerima sesiapa sahaja yang menjadi pilihan oleh ahli dengan tekad untuk mengukuh dan menjadikan UMNO kembali relevan kepada masyarakat. – KOSMO! ONLINE


Trofi Oscar hadiah hari lahir ibu Michelle Yeoh
Oleh HANISAH SELAMAT

13 Mac 2023, 8:00 pm
PETALING JAYA – “Saya sayangkan anda semua dan saya akan bawa pulang (trofi Oscar) ini ke rumah.”
Demikian janji Pelakon Wanita Terbaik Anugerah Akademi Ke-95, Tan Sri Michelle Yeoh ketika berucap di Dolby Theatre, Los Angeles, Amerika Syarikat, pada acara berprestij Anugerah Akademi, hari ini.
Anak kelahiran Ipoh itu mengenepikan empat pencabar lain termasuk pesaing terdekat, Cate Blanchett, apabila diumumkan sebagai pemenang menerusi wataknya dalam filem Everything Everywhere All at Once.
Dalam ucapannya, Michelle dengan nada teruja turut memaklumkan keluarga serta rakannya di Malaysia sedang mengikuti majlis yang disiarkan secara langsung tersebut.
Detik bersejarah tersebut disaksikan ibunya, Datin Janet Yeoh, 84, pada acara khas yang diadakan di Dadi Cinema, Pavilion Kuala Lumpur, pagi tadi yang turut disertai sekitar 200 tetamu.
Sementara itu, Janet berkata, pencapaian diraih anaknya adalah hasil kerja keras selama lebih empat dekad memperjuangkan bakat sekali gus menjadi hadiah paling istimewa buatnya.

“Michelle seorang yang kuat berusaha. Saya anggap kejayaan sebagai Pelakon Wanita Terbaik adalah hadiah bermakna sempena ulang tahun kelahiran saya bulan depan.
“Beliau ada merancang pulang ke Malaysia untuk meraikan bersama saya nanti. Saya tidak sabar menanti kepulangannya.
“Saya juga ingin mengucapkan terima kasih kepada mereka yang menyokong perjuangan kerjaya seninya selama ini,” katanya.
Michelle juga tidak berlengah berkongsi kegembiraan dengan wanita terpenting dalam hidupnya apabila menghubungi Janet menerusi panggilan video sejurus menerima trofi.
Momen penuh emosi tersebut dikongsikan wartawan Channel News Asia (CNA) dalam Twitter memaparkan Michelle bercakap dengan ibunya sambil menunjukkan trofi bersalut emas 24 karat yang diraih.
Begitupun, mutu audio kurang sempurna hingga tidak jelas perbualan yang cuba dikongsikan pelakon tersebut.
Terdahulu, aktres berusia 61 tahun itu memenangi Anugerah Golden Globe serta Screen Actors Guild Awards (SAG) Ke-29 bagi kategori Pelakon Wanita Terbaik Muzikal/Komedi, awal tahun ini.
Beliau bukan saja mencatat sejarah sebagai anak tempatan pertama yang dicalonkan dan memenangi Oscar, malah menjadi bintang Asia pertama raih trofi kategori utama dalam anugerah berprestij tersebut. – KOSMO! ONLINE


Uqasha mohon rakyat Malaysia, Singapura tidak bergaduh
Oleh NUR EMIRA SAIZALI

13 Mac 2023, 7:17 pm
PETALING JAYA – Pelakon popular Uqasha Senrose memohon rakyat dua negara iaitu Malaysia dan Singapura tidak bertelagah sesama sendiri disebabkan insiden serangan terhadap suaminya, Kamal Adli di tapak Singapura Expo di Singapura, semalam.
Uqasha atau nama penuhnya Nik Zaris Uqasha Nik Sen memberitahu, orang ramai tidak seharusnya menjadikan insiden yang berlaku terhadap suaminya sebagai titik permulaan untuk bermusuhan antara dua negara.
“Jangan salahkan sesama sendiri atau bergaduh antara dua negara.
“Kejadian ini tiada kaitan untuk label orang Singapura jahat atau sebagainya. Semua ini ibarat malang tidak berbau.
“Mungkin benda ini nak berlaku dan ada individu yang memang jadikan Kamal sebagai sasaran. Individu itu bukan orang gila pun,” katanya dalam nada sebak ketika bersiaran langsung dalam Instagram hari ini.
Dia juga menegaskan agar orang ramai tidak membuat spekulasi sendiri dan membiarkan pihak polis melakukan siasatan menyeluruh terhadap kejadian tersebut.

Malah, Uqasha juga terpaksa merahsiakan lokasi penginapannya di Singapura atas faktor keselamatan.
“Sehingga kini kami tak tahu motif dia sebab tidak berlaku sebarang pergaduhan.
“Biar polis yang buat siasatan. Buat masa sekarang, pihak polis meminta rahsiakan lokasi keberadaan kami di sini kerana ada terima ugutan bunuh.
“Satu hal buatkan saya takut ialah dia ugut saya dan keluarga dengan memberi amaran ‘korang tunggu’.
“Itu yang membuatkan polis minta kami tak beritahu lokasi kami sekarang,” ujarnya.
Dia juga menjadikan kejadian yang berlaku sebagai satu pengajaran untuknya dan Kamal.
“Semuanya berlaku sekelip mata. Semua yang berlaku menjadi pengajaran untuk semua orang termasuk kami sebab kita tak tahu siapa yang benci atau suka kita,” jelasnya.
Berkongsi lanjut, bintang drama Perempuan Tanpa Dosa itu memohon orang ramai menitikberatkan faktor keselamatan diri dan turut mengibaratkan insiden yang berlaku kepada sama seperti jalan cerita dalam drama.
“Tolong doakan dan jaga diri. Semua yang anda tonton dalam drama seperti simbah asid dan dipukul itu benar-benar terjadi kepada saya ketika ini.
“Apa pun, saya serah semuanya kepada Allah SWT dan doakan yang terbaik untuk kami,” katanya lagi.
Sekadar info, Uqasha dan Kamal mendirikan rumah tangga pada 5 November 2021 dalam sebuah majlis tertutup di Janda Baik, Pahang.
Semalam, Uqasha memuat naik sebuah video dalam keadaan menangis apabila berkongsi insiden berdarah yang berlaku terhadap suaminya.
Katanya, Kamal dipukul berkali-kali oleh individu tidak dikenali di bahagian kepala, muka dan badan serta mengalami kecederaan parah sehingga perlu menjalani pembedahan.
Suspek juga dilaporkan sudah ditahan oleh pihak polis. Kamal juga kini difahamkan menerima rawatan di Hospital Besar Changi.
Difahamkan, kejadian berlaku ketika mereka mengikut acara Singapore Expo semalam. – KOSMO! ONLINE


Wanita kahwini diri sendiri ‘bercerai’ selepas sehari
Oleh KOSMO

13 Mac 2023, 6:30 pm
BUENOS AIRES – Seorang pesohor media sosial dari Argentina yang mendakwa berkahwin dengan diri sendiri membuat keputusan untuk ‘bercerai’ dalam tempoh hanya 24 jam, lapor laman berita India Times kelmarin.
Sofi Maure pada Februari lalu mengumumkan perkahwinan tersebut di laman sosial dan memuat naik gambar dia memakai gaun pengantin.
Wanita berusia 25 tahun dan mempunyai lebih 500,000 pengikut di laman Instagram dan Twitter  itu berkata, dia telah membeli gaun pengantin dan menghasilkan kek perkahwinan sebagai menyambut hari bersejarah itu.
Bagaimanapun, 24 jam kemudian, Sofi membuat keputusan untuk ‘bercerai’ dengan dirinya selepas sehari menjalani ‘perkahwinan’ bersama diri sendiri.
“Terkini: Sehari selepas mengahwini diri sendiri, saya sudah tidak tahan lagi. Saya melihat perceraian mungkin berlaku,” katanya di media sosial.
Pengakuan tersebut mencetuskan pelbagai reaksi netizen dengan ada  menyokong tindakan Sofi namun, sebilangan mereka menganggap wanita itu sekadar laparkan perhatian.

Mereka turut mereka meminta Sofi supaya berjumpa pakar bagi merawat masalah kesihatan mental yang dialamimya.
“Anda sendiri tidak tahan dengan sikap sendiri,” kata seorang netizen.
“Semuanya demi meraih perhatian,” kata seorang pengguna media sosial  lain. – Agensi


PM zahir ucapan tahniah buat Michelle Yeoh
Oleh HANISAH SELAMAT

13 Mac 2023, 6:21 pm
PETALING JAYA – Perdana Menteri, Datuk Seri Anwar Ibrahim menzahirkan ucapan tahniah kepada Tan Sri Michelle Yeoh yang meraih trofi Oscar di Anugerah Akademi ke-95 di Los Angeles, Amerika Syarikat, hari ini.
Anwar berharap kejayaan anak Malaysia di pentas Hollywood terus menjadi sumber inspirasi kepada seluruh karyawan seni di negara ini.
“Saya utus tahniah buat tokoh budayawan dan seniwati Tan Sri Michelle Yeoh yang ditabal selaku Pelakon Wanita Terbaik Anugerah Akademi Ke-95 (Oscars 2023) menerusi lakonannya dalam filem Everything Everywhere All at Once.
“Anak seni kelahiran Ipoh itu juga merupakan pelakon Asia pertama memenangi trofi utama dalam anugerah berprestij itu. Ternyata pencapaian ini amat mengharumkan nama negara di pentas antarabangsa.
“Besar harapan agar pencapaian ini akan terus memberi inspirasi kepada semua penggiat seni dan perfileman tempatan,” katanya menerusi Twitter.
Michelle bersaing rapat dengan Cate Blanchett (Tar) selain Andrea Riseborough (To Leslie), Michelle Williams (The Fabelmans) dan Ana de Armas (Blonde).

Pada awal tahun ini, bintang berusia 61 tahun itu membawa pulang trofi beberapa anugerah lain termasuk Anugerah Golden Globe dan Screen Actors Guild Awards (SAG).
Sementara itu, ramai rakyat Malaysia termasuk menteri serta personaliti sukan dan selebriti berkongsi rasa bangga mereka atas kejayaan aktres tersebut.
Menteri Pembangunan Wanita, Keluarga dan Masyarakat, Datuk Seri Nancy Shukri, mengucapkan tahniah kepada pelakon itu kerana memberi inspirasi kepada seluruh rakyat Malaysia.
“Kasih ibu tiada batasnya. Saya menyaksikan momen Datin Janet Yeoh mendengar anaknya diumumkan sebagai pemenang Anugerah Akademi, pagi tadi. Detik yang sangat menyentuh hati,” katanya dalam Facebook.
Sementara ikon badminton negara, Datuk Lee Chong Wei pula berkata, pelakon itu mencipta sejarah dalam dunia hiburan apabila merangkul anugerah berprestij tersebut.
“Tahniah! Beliau juga menjadi rakyat Malaysia pertama dicalonkan dan menang dalam Anugerah Akademi. #proudmalaysian,“ katanya menerusi laman sosial.
Selain itu, ramai selebriti tanah air lain turut berbangga dan mengucapkan tahniah kepada Michelle kerana berjaya membawa pulang trofi anugerah tersebut antaranya Fazura, Nadia Brian, Hairul Azreen dan ramai lagi. – KOSMO! ONLINE


Budak lemas ditarik ombak ketika mandi di Pantai Damat
Oleh ROHANA MOHD. NAWI

13 Mac 2023, 8:07 pm
BACHOK – Seorang kanak-kanak ditemui lemas selepas dipercayai ditarik ombak besar ketika mandi-manda bersama lima rakan termasuk dua sepupunya di Pantai Damat di sini petang tadi.
Dalam kejadian kira-kira pukul 4.30 petang itu, mangsa, Wan Muhamad Afiq Daniel Wan Nasir, 11, dijumpai oleh seorang wanita Asimah Abdul Manaf,30, yang berada di kawasan tepi pantai yang melihat rakan-rakannya melambai tangan meminta pertolongan.
Ibu saudara mangsa, Aminah Abdul Ghani, 47, berkata, Wan Muhamad Afiq Daniel dipercayai pergi ke pantai itu untuk mandi bersama dua anaknya yang berusia 14 dan sembilan tahun bersama tiga lagi rakan mereka.
Menurutnya, mangsa yang berasal dari Kampung Chepa, Binjai di sini tinggal di rumahnya yang terletak berhampiran pantai tersebut sejak cuti sekolah bermula hujung bulan lalu.
“Ketika kejadian, saya sedang bekerja di Padang Tembak dan terus bergegas pulang selepas menerima panggilan daripada anak lelaki yang berusia 27 tahun.
“Semasa tiba di lokasi kejadian, saya dapati Wan Muhamad Afiq Daniel sudah meninggal dunia selepas dipercayai lemas di pantai itu,” katanya ketika ditemui Kosmo! di lokasi kejadian sebentar tadi.

Menurutnya, dua orang anaknya dan tiga rakan lain turut lemas akibat ditarik ombak semasa mandi di pantai itu, namun mereka sempat menyelamatkan diri dengan berenang ke kawasan cetek.
Sementara itu, datuk kepada Wan Muhamad Afiq Daniel, Ariffin Saamah, 72, berkata, cucunya itu bermalam di rumahnya hampir setiap hari sepanjang cuti persekolahan kali.
Menurutnya, dia sudah melarang cucunya itu agar tidak mandi atau bermain di Pantai Damat di sini kerana ombak besar kerap berlaku di kawasan tersebut ketika ini.
“Difahamkan, Wan Muhamad Afiq Daniel bermain bola di tepi pantai bersama rakan-rakannya. Saya tidak sedar dia mandi di pantai sebelum ada penduduk memaklumkan cucu saya lemas di pantai itu.
“Saya tidak menyangka gurauannya untuk pergi buat selama-lamanya setiap kali sebelum tidur di rumah saya sejak kebelakangan ini menjadi kenyataan apabila dia lemas di Pantai Damat hari ini,” katanya.
Dalam pada itu, Ketua Polis Daerah Bachok, Superintendan Mohamad Ismail Jamaluddin ketika ditemui di lokasi kejadian mengesahkan kejadian tersebut dan siasatan lanjut sedang dijalankan. – KOSMO! ONLINE


‘Kalau dia sasar bahagian bawah, memang Kamal sudah tiada’
Oleh NUR EMIRA SAIZALI

13 Mac 2023, 8:30 pm
PETALING JAYA – “Syukur dia sasarkan bahagian belakang, kalau bawah sikit memang Kamal Adli sudah tiada.”
Demikian perkongsian aktres Uqasha Senrose berhubung insiden yang menimpa suaminya apabila diserang dengan chota besi dan senjata tajam di tapak Singapore Expo, Singapura semalam.
Uqasha dalam satu siaran langsung Instagram memberitahu, dia masih trauma dengan kejadian yang menimpa suaminya.
“Saya sehingga kini masih trauma sebab semuanya berlaku di depan mata sendiri dengan melihat suami saya dipukul pada bahagian belakang badan menggunakan chota besi.
“Motif individu itu memang untuk membunuh sebab dia pukul berkali-kali di bahagian leher kemudian pipi dan bertalu-talu di badan,” kata pemilik nama penuh Nik Zaris Uqasha Nik Sen berkenaan.
Berkongsi keadaan suaminya, Uqasha memberitahu Kamal kini sudah sedar daripada kesan suntikan bius yang diterima untuk pembedahan hari ini.

“Dia baru sahaja sedar daripada kesan ubat bius selepas ditidurkan untuk jalani pembedahan.
“Kamal juga perlu membuat membuat imbasan X-ray untuk mengesan sekiranya berlaku sebarang keretakan pada anggota badan lain. Harap semua dapat mendoakan untuk Kamal,” katanya lagi.
Sementara itu, Uqasha yang popular menerusi drama Setelah Terlafaznya Akad menegaskan kejadian yang menimpa Kamal tidak seharusnya menjadi punca pergaduhan rakyat Malaysia dan Singapura.
“Orang Singapura semuanya baik-baik dan mereka bantu kami sekeluarga di sini.
“Jangan disebabkan apa yang berlaku kepada Kamal, anda semua hendak bergaduh. Hentikan semua pertelingkahan,” tegasnya.
Semalam, Uqasha mengejutkan seluruh negara apabila memuat naik sebuah video memberitahu suaminya cedera parah selepas dipukul oleh individu tidak dikenali dengan senjata tajam dan chota besi.
Katanya, Kamal dipukul berkali-kali oleh individu tidak dikenali di bahagian kepala, muka dan badan serta mengalami kecederaan parah sehingga perlu menjalani pembedahan di Hospital Besar Changi.
Suspek juga dilaporkan sudah ditahan oleh pihak polis.
Difahamkan, kejadian berlaku ketika mereka terlibat acara Singapore Expo semalam. – KOSMO! ONLINE


Laporan polis terhadap Muhyiddin
Oleh MOHD. HUSNI MOHD. NOOR

13 Mac 2023, 6:13 pm
PUTRAJAYA – Satu laporan polis dibuat di Ibu Pejabat Polis Daerah (IPD) Putrajaya hari ini susulan kenyataan dibuat Presiden Parti Pribumi Bersatu Malaysia (Bersatu), Tan Sri Muhyiddin Yassin, Jumaat lalu.
Setiausaha Politik Menteri Kewangan, Muhammad Kamil Abdul Munim berkata, Muhyiddin mendakwa keputusan dibuat lebih awal oleh pihak paling berkuasa dalam pentadbiran negara sebelum siasatan dilengkapkan.
Beliau berkata, kenyataan Muhyiddin itu menunjukkan bahawa beliau menuduh pendakwaan dibuat atas arahan Perdana Menteri, Datuk Seri Anwar Ibrahim yang telah menggunakan agensi penguatkuasa sebagai alat untuk mendakwa.
“Beliau (Muhyiddin) menyatakan pendakwaan yang dibuat itu suatu pendakwaan terpilih, bermotif politik dan suatu bentuk penganiayaan yang memberi gambaran bahawa wujudnya unsur campur tangan dalam proses itu.
“Justeru, saya hadir hari ini untuk membuat satu laporan polis terhadap Muhyiddin atas kenyataan beliau sejurus beliau didakwa di Mahkamah Kuala Lumpur pada Jumaat lalu,” katanya ketika ditemui di luar IPD Putrajaya di sini.
Katanya, kenyataan dilemparkan itu adalah suatu tohmahan dan fitnah untuk mencipta persepsi negatif yang tidak baik terhadap kepimpinan Perdana Menteri.- KOSMO! ONLINE


Wanita paling tertekan ketika pandemik
Oleh KOSMO

13 Mac 2023, 7:30 pm
LONDON – Satu kajian baharu yang diterbitkan minggu ini mendapati masalah kesihatan mental yang dialami akibat pandemik Covid-19 memberikan kesan minimum terhadap beberapa golongan, lapor akhbar Metro UK semalam.
Kajian diterbitkan dalam jurnal British Medical Journal itu dilakukan dengan menilai 137 kajian kesihatan mental di negara-negara berpendapatan tinggi di Benua Eropah dan Asia.
Pasukan penyelidik membandingkan kegelisahan dan tahap kemurungan sejak Januari 2021 dengan dua tahun sebelumnya.
Hasilnya mendapati secara amnya, kesihatan mental tidak berubah secara drastik.
“Pada peringkat populasi, terdapat daya tahan yang tinggi ketika Covid-19.
“Perubahan dalam kesihatan mental am, gejala-gejala keresahan dan kemurungan adalah minimum dan kecil,” kata kumpulan penyelidik dari beberapa universiti di Kanada.

Tambah mereka, golongan wanita mengalami keadaan kesihatan mental paling teruk terutamanya apabila mereka terbeban dengan banyak kerja rumah seperti menjaga anak serta menjadi mangsa keganasan rumah tangga.
Sementara warga emas, pelajar universiti dan golongan lesbian, gay, biseksual serta transgender (LGBT) pula menyaksikan tekanan dialami mereka semakin meningkat secara ketara dengan tahap minimum hingga kecil.
Penemuan kajian itu mengingatkan semula mengenai idea ‘daya ketahanan manusia’ bahawa sokongan sosial dan harapan yang kuat boleh membantu orang ramai menghadapi tempoh sukar dalam kehidupan. – Agensi


Mahkamah: Keputusan semakan SRC International 31 Mac ini
Oleh NUZULSHAM SHAMSUDDIN

13 Mac 2023, 7:02 pm
PUTRAJAYA – Keputusan permohonan Datuk Seri Najib Tun Razak untuk mendapatkan kebenaran bagi menyemak keputusan berhubung rayuan akhirnya akan diketahui 31 Mac ini di Mahkamah Persekutuan di sini.
Pada tarikh itu sekiranya panel lima hakim yang diketuai Hakim Besar Sabah dan Sarawak, Datuk Abdul Rahman Sebli membenarkan permohonan Najib, maka merit semakannya akan didengar.
Turut bersidang bersama empat lagi hakim iaitu Datuk Vernon Ong Kiat, Datuk Rhodzariah Bujang, Datuk Nordin Hassan dan Hakim Mahkamah Rayuan Datuk Abu Bakar Jais.
Sementara itu Pendakwa Raya, Ashrof Adrin Kamarul dan salah seorang peguam Najib, Muhammad Farhan Muhammad Shafee ketika dihubungi pihak media mengesahkan tarikh tersebut.
Untuk rekod prosiding pendengaran bagi rayuan kebenaran semakan bekas Ahli Parlimen Pekan itu berlangsung selama enam hari bermula 19 Januari lalu dengan Najib hadir pada setiap prosiding.
Dalam permohannya, Najib memohon kebenaran menyemak dan membatalkan keputusan panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos 2022 agar rayuannya didengar semula.

Ini adalah usaha terakhir Najib, 70, melalui prosiding mahkamah untuk mengetepikan keputusan sabitan yang diputuskan terhadapnya, tahun lalu.
Menurut afidavitnya, Najib itu memohon rayuan akhir berkenaan didengar korum Mahkamah Persekutuan lain yang mengandungi tidak kurang daripada tujuh hakim atau korum yang difikirkan wajar oleh mahkamah.
Selain itu, Najib juga memohon agar beliau dilepas dan dibebaskan daripada sabitan serta hukuman dan kes penyelewengan dana SRC International dibicarakan semula di hadapan hakim yang lain.
Beliau yang kini menjalani hukuman penjara 12 tahun di Penjara Kajang, turut memohon hukuman ke atasnya itu ditangguhkan sementara menunggu pendengaran permohonan semakan berkenaan.
Najib juga telah memfailkan petisyen memohon pengampunan diraja atas sabitan beliau dalam kes SRC International.
Selain itu, Najib juga melalui Tetuan Shafee & Co memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD).
Petisyen itu difailkan di pejabat Suruhanjaya Tinggi Geneva melalui penghujahan digital dan beliau memohon pembebasan atau perbicaraan semula berikutan pendengaran rayuan Mahkamah Persekutuan yang didakwanya mempunyai kecacatan serius dan bertentangan dengan peraturan keadilan antarabangsa. – KOSMO! ONLINE


Teman lelaki saya seorang doktor – Sophia AlBarakbah
Oleh NUR EMIRA SAIZALI

13 Mac 2023, 5:35 pm
PUTRAJAYA – Menjawab teka-teki ramai mengenai status dirinya, aktres Sophia AlBarakbah mengakui sedang menjalin hubungan cinta dengan seorang doktor.
Menurut Sophia, jejaka tersebut tidak terlibat langsung dalam dunia seni sepertinya.
“Ya, teman lelaki saya seorang doktor dan tidak terlibat dalam industri seni.
“Saya seorang individu yang sangat menjaga privasi, tidak suka sangat berkongsi cerita sebegini kepada umum,” katanya kepada Kosmo! Online selepas Tonton Anugerah Drama Sangat 2023 (TADS2023) di Pusat Konvensyen Antarabangsa Putrajaya, di sini semalam.
Tidak berkongsi lanjut secara terperinci mengenai jejaka tersebut dan hubungan cintanya, namun Sophia menamakan teman lekakinya sebagai Mr. Doktor.
“Apabila sudah berkahwin, saya akan kongsi lebih kepada semua orang.

“Saya tak mahu cakap apa-apa lagi sekarang, doakan yang terbaik,” ujar pelakon drama Suamiku Lelaki Pendosa berkenaan.
Dalam pada itu, Sophia berkata, teman lelakinya antara individu yang memberi sokongan dan semangat ketika dirinya dihimpit dengan kontroversi cinta lokasi baru-baru ini.
“Dia dan keluarga antara individu yang memberi sokongan kuat kepada saya ketika itu.
“Malah, dia juga sangat memahami kerja saya. Dia dan keluarga adalah tulang belakang saya ketika ini,” ujarnya lagi.
Sejak kebelakangan ini, Sophia dilihat kerap berkongsi foto dan momen manis bersama teman lelaki dalam Instagram miliknya.
Tidak menyembunyikan wajah, dia juga dilihat semakin kerap hadir bersama teman lelaki ke acara-acara hiburan.
Sebelum ini, dia pernah menjadi bahan kecaman ramai apabila didakwa menyimpan perasaan terhadap aktor gandingannya dalam drama Ku Akad Kau Dengan Bismillah, Aliff Aziz.
Perkara tersebut mencetuskan kemarahan isteri Aliff iaitu Bella Astillah sehingga mendedahkan tangkap layar perbualan WhatsApp bersama Sophia dalam media sosial.
Sekadar info, drama Suamiku Lelaki Pendosa lakonannya bersama Datuk Aaron Aziz diangkat sebagai Drama Terbaik pada TADS 2023.
Selain kategori tersebut, drama berkenaan turut membolot anugerah Pengarah Terbaik, Pelakon Lelaki Terbaik (Datuk Aaron Aziz) dan Pelakon Antagonis Terbaik (Gambit Saifullah). – KOSMO! ONLINE


Warga emas maut dirempuh di tepi jalan
Oleh DIYANATUL ATIQAH ZAKARYA

13 Mac 2023, 5:20 pm
ALOR GAJAH – Seorang warga emas maut selepas dirempuh sebuah kereta ketika sedang berjalan kaki di Jalan Ayer Molek- Paya Lebar di sini, pagi tadi.
Dalam kejadian kira-kira pukul 6.30 pagi itu,  mangsa, Kamarudin Md. Jali, 62,  yang bekerja di sebuah kilang ayam dipercayai sedang berjalan kaki ke hentian bas berhampiran, meninggal dunia di lokasi akibat kecederaan parah di kepala.
Ketua Polis Daerah Alor Gajah, Superintenden Arshad Abu berkata, kemalangan berlaku apabila sebuah kereta jenis Proton Iswara dari arah Paya Lebar- Lubok China ke Kuala Sungai Baru telah terbabas ke bahu jalan.
“Ketika melalui kawasan berselekoh, kereta tersebut telah hilang kawalan dan terbabas ke bahu kiri jalan. Kereta dipandu lelaki berusia 57 tahun itu tidak sempat mengelak mangsa dan telah merempuhnya,” katanya dalam satu kenyataan, di sini, hari ini.
“Mayat mangsa telah dihantar ke Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


GLIC, GLC kumpul RM5.7 juta bantu mangsa banjir di Johor
Oleh TUAN NURHIDAYAH TUAN AB.GHANI

13 Mac 2023, 5:11 pm
PETALING JAYA – GLC Demi Rakyat dan Negara (GDRN), sebuah kolektif Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) Malaysia menyumbang lebih RM5.7 juta bagi membantu mangsa banjir di Johor minggu lalu.
Menurut Sekretariat GDRN, jumlah terkumpul itu adalah sumbangan ahli GDRN termasuk Bank Islam Malaysia Berhad, Celcom Digi Berhad, CIMB Foundation, Lembaga Tabung Haji (TH), Maybank, Maybank Foundation, Permodalan Nasional Berhad (PNB), PETRONAS, Tenaga Nasional Berhad (TNB), Yayasan Hasanah, Yayasan Petronas, Yayasan Sime Darby, Yayasan TM dan Yayasan UEM.
“Sumbangan yang diberikan itu adalah untuk membantu mangsa banjir di negeri tersebut, manakala bantuan diagihkan kepada pusat pemindahan dan organisasi-organisasi yang bertugas di lapangan sepanjang tempoh pemulihan banjir.
“Terima kasih kepada Perdana Menteri (Datuk Seri Anwar Ibrahim) atas seruan tindakan terhadap GLIC dan GLC untuk membantu mereka yang terjejas akibat banjir. Kami bertekad untuk terus bekerja dengan pantas dan cepat bagi menyediakan sokongan yang diperlukan.
“Dengan kekuatan kolektif GLC dan GLIC ahli-ahli GDRN, kami berharap sumbangan ini dapat membantu meringankan beban keluarga dan rakyat yang terjejas,” kata Sekretariat GDRN dalam satu kenyataan hari ini.
Menurut kenyataan itu, antara bantuan termasuk mesin janakuasa elektrik, kit solat, kit kebersihan, bantuan makanan sedia dimakan, serta bantuan kewangan pasca banjir untuk menampung kos pembaikan elektrik dan bekalan isi rumah.

Sebelum ini, GDRN melalui teras Jalinan Kemanusiaan (Humanitarian Response) menyalurkan bantuan bekalan perubatan untuk petugas barisan hadapan ketika mengharungi pandemik tahun 2020.
Selain itu, GDRN menggerakkan sokongan seperti bantuan bencana dalam krisis banjir di negara dan menyumbang kira-kira RM342 juta dari tahun 2020 hingga kini.
“GDRN telah memperluaskan skopnya kepada dua teras impak sosial yang lain iaitu Jalinan Ilmu (Education) and Jalinan Sejahtera (Community & Wellbeing),” kata kenyataan itu. -KOSMO! ONLINE


Tiga maut, pertembungan babit dua kenderaan
Oleh IVAN AMIRUL

13 Mac 2023, 4:48 pm
PENAMPANG – Tiga individu maut dalam kemalangan membabitkan pertembungan dua kenderaan di Jalan Papar Lama, berhampiran Kampung Nambazan, 11.30 malam tadi.
Kemalangan membabitkan kereta jenis Naza Kia dipercayai melawan arus sebelum bertembung dengan Perodua Myvi yang dinaiki tiga penumpang termasuk seorang kanak-kanak berusia empat tahun.
Dua mangsa yang maut membabitkan pemandu dan seorang penumpang Perodua Myvi manakala seorang lagi adalah pemandu Naza Kia.
Ketua Polis Daerah Penampang, Deputi Superintendan Mohd Haris Ibrahim berkata, hasil siasatan awal mendapati, kemalangan berpunca daripada sebuah kereta yang dipandu melawan arus.
“Pemandu berkenaan dipercayai memasuki lorong bertentangan sebelum bertembung dengan sebuah lagi kereta secara berhadapan menyebabkan kedua-dua kereta mengalami kerosakan teruk di bahagian hadapan.
“Tiga mangsa lelaki disahkan meninggal dunia di tempat kejadian oleh pegawai perubatan manakala seorang kanak-kanak lelaki cedera ringan,” katanya dalam kenyataan media hari ini.

Mengulas lanjut, Mohd Haris memaklumkan mayat ketiga-tiga mangsa dibawa ke Hospital Queen Elizabeth (HQE) untuk bedah siasat dan kes disiasat mengikut Seksyen 41(1) Akta Pengangkutan Jalan (APJ) 1987 iaitu menyebabkan kematian kerana memandu dengan melulu atau membahayakan. – KOSMO! ONLINE


Guru Bahasa Melayu didakwa cabul murid dalam kelas
Oleh MUHAMMAD AYMAN GHAFFA

13 Mac 2023, 5:01 pm
KOTA BHARU – Seorang guru Bahasa Melayu didakwa di Mahkamah Sesyen, di sini hari ini, atas pertuduhan mencabul seorang murid perempuan tahun dua di dalam kelas di sebuah sekolah di Bachok dekat sini, tahun lalu.
Tertuduh, Nik [email protected] Abdul,56, bagaimanapun mengaku tidak bersalah selepas pertuduhan terhadapnya dibacakan di hadapan Hakim Mohd. Zul Zakiqudin Zulkifli.
Mengikut pertuduhan, tertuduh didakwa dengan maksud seksual telah melakukan amang seksual fizikal terhadap seorang kanak-kanak berusia tujuh tahun 11 bulan.
Kesalahan itu dilakukan olehnya di dalam kelas di sebuah sekolah di Jelawat, Bachok dekat sini kira-kira pukul 7.40 pagi hingga 9.40 pagi pada minggu ketiga bulan April 2022.
Tertuduh didakwa mengikut Seksyen Seksyen 14(a) Akta Kesalahan-kesalahan Seksual Terhadap Kanak-Kanak 2017 dan dibaca bersama Seksyen 16(1) akta sama yang memperuntukan penjara tidak lebih 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Nurul Hanini Wan Ahmad Shukry manakala tertuduh tidak diwakili peguam.

Terdahulu, Nurul Hanini tidak menawarkan jaminan terhadap pertuduhan tersebut kerana tertuduh melakukan kesalahan berat selain mempunyai hubungan amanah dengan mangsa iaitu guru dan murid.
Tertuduh dalam rayuannya memaklumkan akan melantik peguam dan memohon jaminan diberikan dan mahkamah membenarkan jaminan sebanyak RM12,000 dengan seorang penjamin termasuk syarat tambahan iaitu tertuduh perlu melapor diri di balai polis terdekat selain tidak mengganggu mangsa.
Mahkamah turut menetapkan 11 April depan untuk sebutan semula kes namun tertuduh tidak membayar jaminan yang ditetapkan mahkamah. – KOSMO! ONLINE


Kerajaan tidak beri subsidi kepada telur import
Oleh MOHD RIDZAUDDIN ROSLAN

13 Mac 2023, 5:14 pm
PUTRAJAYA- Kerajaan tidak memberikan subsidi kepada telur ayam import seperti yang dinikmati pengeluar telur ayam tempatan bagi memenuhi bekalan bahan mentah itu dalam negara, ketika ini.
Kementerian Pertanian dan Keterjaminan Makanan (MAFS) berkata, susulan itu, sebarang perbelanjaan dan risiko mengimport akan ditanggung sepenuhnya oleh syarikat pengimport selain tiada dana awam digunakan.
“Pada 6 Disember 2022, Datuk Seri Mohamad Sabu mengumumkan kebenaran bagi mengimport telur dari sumber luar sebagai langkah sementara untuk mencukupkan kekurangan bekalan telur dalam negara yang agak meruncing sejak Oktober 2022.
“Maka kelulusan khas sementara sehingga 30 Jun 2023 telah diberikan kepada syarikat J&E Advance Tech Sdn. Bhd. dan syarikat pengeksport telur di India yang mempunyai kapasiti pembekalan dan juga sedang membekalkan telur ke Qatar ketika Piala Dunia 2022.
“Jadi, kebenaran mengimport telur ayam boleh ditamatkan pada bila-bila masa apabila bekalan telur dalam negara telah pulih dan stabil,” katanya dalam satu kenyataan, di sini tadi.
Jelasnya, Jabatan Perkhidmatan Kuarantin dan Pemeriksaan Malaysia (Maqis) serta Jabatan Perkhidmatan Veterinar Malaysia (DVS) turut melaksanakan kawalan kemasukan telur import di pintu masuk negara bagi memastikan rakyat menerima telur ayam import yang selamat serta bersih.

“Kawalan ini dilaksanakan secara ujian Hold, Test and Release (HTR) merangkumi ujian PCR untuk pengesanan bakteria Salmonella, virus Newcastle Disease dan Avian Influenza.
“Hanya telur ayam yang lepas ujian HTR sahaja yang dibenarkan masuk ke negara ini. Setakat ini tiada telur ayam yang diimport yang gagal ujian ini,” jelasnya.
Justeru, katanya, mana-mana syarikat yang ingin mengimport haiwan dan produk haiwan perlu merujuk DVS bagi memastikan negara sumber tersenarai dalam negara yang diluluskan.
“Bagi negara yang belum diluluskan, Analisa Risiko Import perlu dijalankan terlebih dahulu.
“Setelah melepasi analisa tersebut dan diluluskan di peringkat kementerian, baharulah produk tersebut dibenarkan untuk diimport,” ujarnya. – KOSMO! ONLINE


Suami saman isteri sembunyi wang loteri lebih RM1.5 juta
Oleh KOSMO

13 Mac 2023, 5:30 pm
BANGKOK – Seorang lelaki Thai meminta tolong daripada seorang peguam popular untuk memfailkan saman terhadap isterinya yang dia dakwa menyembunyikan wang kemenangan loteri 12 juta baht (RM1,556,653) daripada pengetahuannya, lapor portal berita Thaiger hari ini.
Wanita itu bertegas bahawa dia telah berpisah dengan suaminya beberapa tahun sebelum memenangi wang loteri tersebut dan berkahwin semula. Pengadu bagaimanapun mendakwa bahawa dia tidak tahu menahu tentang perpisahan yang dimaksudkan.
Lelaki berumur 47 tahun dinamakan Narin itu berjumpa peguam Narong Kaewphet pada Sabtu lalu untuk memfailkan saman terhadap isterinya.
Menurut Narin, dia mengahwini isterinya, Chaweewan, 43,  20 tahun lalu di wilayah Chaiyaphum, rantau Isaan dan mereka mempunyai tiga anak perempuan.
Katanya,   keluarga berkenaan mempunyai hutang lebih 2 juta baht (RM259,442) justeru, mereka memilih berpindah ke Korea Selatan dalam tahun 2014 untuk bekerja mendapatkan wang bagi membayar balik hutang tersebut.
Narin terus bekerja di korea Selatan dan menghantar antara  27,000 (RM3,502) hingga 30,000 baht (RM4,151) setiap bulan kepada keluarganya selepas Chaweewan pulang ke Thailand untuk menjaga anak-anak perempuan mereka.

Lelaki itu kemudian mengetahui daripada anak perempuannya bahawa Chaweewan memperoleh wang loteri 12 juta baht   tetapi menyembunyikan kemenangan itu daripadanya. Narin cuba menghubungi isterinya tetapi tidak diendahkan.
Narin kemudian pulang ke Thailand pada 3 Mac lalu untuk berdepan dengan Chaweewan tetapi mendapati dia telah berkahwin dengan kekasih baharu, kata seorang pegawai polis.
“Saya terkejut dan tidak tahu apa yang perlu dilakukan. Saya kecewa. Saya tidak menyangka  isteri saya selama 20 tahun akan melakukan ini kepada saya. Saya hanya mempunyai 60,000 baht (RM7,783) dalam akaun bank saya kerana saya memberi wang kepadanya setiap bulan. Saya mahu menuntut keadilan dan wang yang saya layak,” kata Narin.
Lelaki itu mengaku tidak menandatangani sijil perkahwinan rasmi dengan isterinya. Peguamnya bagaimanapun  menegaskan bahawa Narin mempunyai hak terhadap wang itu walaupun mereka tidak mempunyai sijil perkahwinan rasmi.
Saudara-mara dan orang lain tahu tentang hubungan mereka dan itu sudah cukup untuk menjadikannya rasmi, katanya. – AGENSI


Projek terbengkalai jejas imej Kerajaan Negeri Melaka
Oleh MUHAMMAD SHAHIZAM TAZALI

13 Mac 2023, 5:10 pm
MELAKA – Kerajaan negeri perlu menyiapkan projek-projek pelancongan terbengkalai dan menambah baik penampilan fizikal sebelum Tahun Melawat Melaka (TMM) 2024, kata Yang Dipertua Negeri Melaka, Tun Mohd. Ali Mohd. Rustam.
Beliau berkata, berdasarkan pemerhatiannya terdapat beberapa projek dan produk pelancongan di negeri ini yang terbengkalai dan telah lama tidak beroperasi.
Tegasnya, keadaan itu secara tidak langsung menjejaskan imej kerajaan negeri kerana tumpuan pembangunan yang tidak seimbang antara kawasan bandar dan luar bandar.
“Saya minta Ketua Menteri (Datuk Seri Sulaiman Md. Ali) agar dapat menyelesaikan projek terbengkalai dan menambah baik penampilan fizikal sebelum TMM 2024.
“Selain itu, kita perlu pastikan agar semua produk pelancongan Melaka bertaraf lima bintang bagi memenuhi permintaan pelancong dan menerokai pelancongan baharu seperti geopelancongan, arkeopelancongan dan ekopelancongan,” katanya dalam ucapan perasmian Pembukaan Sidang Pertama Penggal Kedua Dewan Undangan Negeri (DUN) Melaka Ke-15 di Seri Negeri, Ayer Keroh, di sini, hari ini.
Tambahnya, beliau juga berpandangan agar pindaan dibuat ke atas enakmen warisan negeri untuk memberi fleksibiliti kepada kerajaan negeri menguruskan kemudahan infrastruktur dan jaringan komunikasi. – KOSMO! ONLINE


Peneroka Felda maut, isteri cedera kemalangan tiga kenderaan
Oleh MASTURAH SURADI

13 Mac 2023, 4:55 pm
KOTA TINGGI – Seorang peneroka Felda maut selepas kereta Perodua Myvi dipandu terlibat kemalangan dengan Toyota Vios dan lori pasir di laluan selepas Lembaga Getah Malaysia, Jalan Kota Tinggi-Mawai, pagi tadi.
Mangsa, Sadiran Kario, 72, menetap di Felda Simpang Waha difahamkan ketika kejadian dalam perjalanan menuju ke klinik di bandar Kota Tinggi bersama isterinya Sarinam Jalil, 71.
Komander Operasi Balai Bomba Penyelamat (BPP) Kota Tinggi, Pegawai Bomba Kanan II Mohd Rafi Mohd Nor berkata Pusat Gerakan Operasi (PGO) Negeri Johor menerima panggilan kecemasan kemalangan jalan raya melalui talian Mers999 pada pukul 11.06 pagi.
“Kemalangan melibatkan tiga buah kenderaan dimana sepasang suami isteri yang menaiki Perodua Myvi telah tersepit di dalam kenderaan tersebut.
“Pihak bomba bertindak mengeluarkan pemandu yang tersepit dengan menggunakan peralatan khas dan hasil pemeriksaan mendapati mangsa disahkan meninggal dunia,” katanya dalam kenyataan hari ini. – KOSMO! ONLINE


4 penghuni pondok pemulihan dadah didakwa pukul rakan sampai parah
Oleh MUHAMMAD AYMAN GHAFFA

13 Mac 2023, 5:05 pm
KOTA BHARU – Empat penghuni di sebuah pondok pemulihan dadah persendirian didakwa di Mahkamah Sesyen, di sini hari ini, atas pertuduhan memukul seorang penghuni pondok itu sehingga cedera parah dalam kejadian di dalam bilik asrama, dua minggu lalu.
Keempat-empat tertuduh, Ahmad Afzam Ibrahim, 31, Muhammad Firdaus Muhammad Zulkifli (21), Mohamad Aniq Zamri (33) dan Muhammad Irfan Hisam (30) bagaimanapun mengaku tidak bersalah selepas pertuduhan terhadap mereka dibacakan di hadapan Hakim Mohd. Zul Zakiqudin Zulkifli.
Mengikut pertuduhan, mereka didakwa bersama-sama dengan sengaja menyebabkan kecederaan parah dengan menggunakan sebatang rotan terhadap Wan Aminullah Wan Ibrahim,51.
Kesalahan itu dilakukan oleh keempat-empat tertuduh di dalam bilik sebuah asrama di pondok pemulihan dadah persendirian, Manzilu Rahmah di Kampung Kandis di Bachok kira-kira pukul 9.30 malam pada 1 Mac lalu.
Mereka didakwa mengikut Seksyen 326 Kanun Keseksaan dan dibaca bersama Seksyen 34 kanun sama yang memperuntukan hukuman penjara sehingga 20 tahun, denda atau sebat jika sabit kesalahan.
Pendakwaan dikendalikan oleh Timbalan Pendakwa Raya, Nurul Hanini Wan Ahmad Shukry manakala kesemua tertuduh diwakili peguam, Ahmad Adha Amir Yasser Amri.

Terdahulu, Nurul Hanini tidak menawarkan jaminan terhadap keempat-empat tertuduh kerana pertuduhan di bawah Seksyen 326 Kanun Keseksaan dibolehkan tiada jaminan ditetapkan terhadap tertuduh.
Mahkamah kemudiannya menetapkan jaminan sebanyak RM8,000 untuk setiap tertuduh dengan seorang penjamin termasuk syarat tambahan iaitu tertuduh perlu melapor diri di balai polis terdekat selain tidak mengganggu mangsa dan menetapkan 17 April depan untuk sebutan semula kes. – KOSMO! ONLINE


Guru terima gaji selepas iklan jual buah pinggang
Oleh KOSMO

13 Mac 2023, 4:20 pm
JAKARTA –  Seorang guru dari Boalemo, dalam wilayah Gorontalo akhirnya menerima bayaran gaji tertunggak selepas dia mengiklankan  tawaran menjual buah pinggang di laman sosial, lapor laman berita Liputan 6 semalam.
Guru hanya dikenali sebagai NS itu menjadi perhatian di media sosial selepas menawarkan buah pinggangnya untuk dijual akibat kesempitan hidup.
“Jika ada yang mahu membeli buah pinggang, saya ingin menjual buah pinggang saya. Alasannya adalah untuk memenuhi keperluan anak,” katanya dalam hantaran yang dimuat naik sebelum ini.
Tambah NS, tindakan itu terpaksa dilakukan kerana sudah ‘letih’ menunggu gaji yang masih belum dibayar.
“Daripada mengharapkan gaji, barangkali kiamat baru dibayar,” ujarnya.
Sementara itu, Pejabat Pendidikan Daerah Boalemo mengaku telah memanggil guru berkenaan dan menasihatinya agar tidak mengulangi kesilapan serupa pada masa akan datang.

“Pihak kami sudah memanggil guru tersebut bagi menasihatinya dan mendapatkan penjelasan mengenai tindakannya yang mahu menjual buah pinggang menerusi akaun media sosial,” kata Ketua Pembangunan Guru dan Kakitangan Pendidikan Pejabat Pendidikan Boalemo, Rikpson Utiarahman.
Tambah Rikpson, isu kelewatan dalam pembayaran gaji itu disebabkan oleh isu pentadbiran namun, gaji semua guru termasuk NS telah dibayar.
Menurut beberapa laporan, sebilangan guru di daerah tersebut tidak menerima gaji selama tiga bulan tanpa diberikan alasan yang jelas daripada pemerintah. – Agensi


‘Artis perlu maklumkan kepada Seniman untuk ke luar negara’
Oleh NUR AL-FAIRUZA SYARFA NOR SAIDI

13 Mac 2023, 4:35 pm
PETALING JAYA – Presiden Persatuan Seniman Malaysia, Zed Zaidi menyifatkan insiden berdarah yang menimpa pelakon Kamal Adli sewaktu menyertai Singapore Expo Hall malam semalam sebagai satu kejadian sangat membahayakan.
Justeru, Zed atau nama sebenarnya Rozaidi Abdul Jamil, 43, mengesyorkan kepada mana-mana artis yang ingin melakukan aktiviti di luar negara agar memaklumkan kepada pihak Seniman.
Hal ini kerana ujarnya, Seniman bersedia untuk memberikan bantuan awal kepada artis jika terlibat dalam apa jua permasalahan dan kemalangan selain tindakan daripada kerajaan atau pihak berkuasa.
“Kami akan membantu yang mana termampu sama ada berhubung dengan konsulat di sana atau ambil tahu maklumat terbaharu tentang keadaan di situ.
“Apa sahaja aktiviti artis ke luar negara kalau maklumkan kepada Seniman adalah lebih baik kerana sekurang-kurangnya kami tahu tindakan atau bantuan seterusnya yang perlu diambil melalui persatuan dan juga pihak kerajaan di mana-mana negara,” katanya ketika dihubungi oleh Kosmo! Online sebentar tadi.
Kejadian menimpa Kamal, 37, mendorong Seniman melakukan penambahbaikan dalam aspek menjaga keselamatan artis terutamanya bagi yang ingin berkunjung ke luar negara atas urusan kerja.

“Selepas ini mungkin Seniman akan menghasilkan borang yang mana artis-artis perlu isi jika ada kerja di luar negara.
“Kami akan buka satu fail khas untuk artis yang bekerja di luar negara sekurang-kurangnya kami ambil maklum tentang selebriti.
“Kalau jadi apa-apa, kami boleh bantu jika dihubungi. Daripada aduan yang dibuat, kami boleh bantu melalui kedutaan Malaysia,” ujar Zed.
Dalam pada itu, Zed meninggalkan pesanan kepada artis untuk kurang memuat naik hantaran dalam sosial media kerana perkara tersebut mendorong orang awam melakukan serangan.
“Nasihat saya jangan terlalu menunjuk-nunjuk tentang kehidupan dalam sosial media kerana kita tidak tahu ada orang taksub dengan kita. Sampai tahap upah orang untuk pukul, bagi saya dia bukan seorang ‘gentleman’ (lelaki budiman).
“Kalau boleh pihak negara Singapura dapat mengambil tindakan paling tegas dan berat kepada orang sebegini.
“Tidak sangka negara yang paling selamat boleh berlaku macam ini sehingga buatkan pelancong takut mengunjungi negara terbabit,” ujar pelakon filem Sembilu itu.
Malam semalam, dunia hiburan dikejutkan dengan insiden menakutkan yang menimpa Kamal di Singapore Expo Hall ketika dia bersama isteri, Uqasha Senrose menyertai acara jualan di sana.
Dalam kejadian pada hari terakhir ekspo tersebut, Kamal dipukul berkali-kali oleh seorang lelaki warganegara Singapura tidak dikenali menggunakan chota iaitu kapak India dengan pemegang panjang pada bahagian kepala, mata dan badan.
Akibatnya, pelakon itu yang mengalami banyak pendarahan terpaksa ditidurkan untuk pembedahan, namun dia dilaporkan sudah sedarkan diri. – KOSMO! ONLINE


Amir Jahari mohon maaf salah kata tegur guna lagunya
Oleh KOSMO!

13 Mac 2023, 4:19 pm
PETALING JAYA – Penyanyi dan komposer, Mohamad Amirullah Jahari atau mesra disapa Amir Jahari membuat permohonan maaf secara terbuka kepada Naib Ketua Srikandi Parti Pribumi Bersatu Malaysia (Bersatu), Datuk Mas Ermieyati Samsudin berhubung isu penggunaan lagunya.
Amir menerusi ciapan di Twitter berkata, permohonan maaf itu dibuat atas cara tegurannya yang menyinggung perasaan Ahli Parlimen Masjid Tanah berkenaan.
Bagaimanapun, katanya, dia tetap berpendirian untuk menghalang mana-mana individu menggunakan karyanya atas tujuan politik.
“Saya Mohamad Amirullah Jahari dengan rasa rendah diri dan seikhlas hati ingin memohon maaf secara terbuka kepada YB (Yang berhormat) Mas Ermieyati atas kesilapan saya memilih kata dan cara yang tidak baik dalam membuat teguran tempoh hari.
“Bagaimanapun pendirian saya tetap sama. Saya tidak membenarkan karya saya digunakan oleh sesiapa sahaja dalam konten yang mempunyai agenda politik dan perkara yang boleh memporak-perandakan,” ciapnya.
Terdahulu, Mas Ermiyati didapati menggunakan lagu tersebut sebagai lagu latar untuk hantaran video yang dimuat naiknya semasa berada di Mahkamah Kuala Lumpur susulan pendakwaan kes Presiden Bersatu, Tan Sri Muhyiddin Yassin Jumaat lalu.

Mas Ermieyati kemudian memohon maaf kepada Amir kerana menggunakan lagu ciptaannya dan bertindak menurunkan semula video tersebut.
Dalam pada itu, Amir menjelaskan permohonan maaf yang dibuatnya adalah secara sukarela dan bukan atas desakan mana-mana pihak.
“Saya jelaskan, tiada surat yang dihantar, tiada orang YB yang datang, ini hanyalah cara saya memperbaiki diri, memang agak kasar cara saya menegur, tapi tetap saya menegakkan bahawa lagu saya bukan untuk agenda politik, itu sahaja,” jelasnya. – KOSMO! ONLINE


Penagih dadah dicekup lepas ragut beg warga emas
Oleh ROHANA MOHD. NAWI

13 Mac 2023, 4:26 pm
KOTA BHARU – Seorang penagih dadah dicekup manakala rakannya sempat melarikan diri selepas mereka meragut beg milik seorang warga emas sehingga cedera di Jalan Padang Kelochor, di sini kelmarin.
Dalam kejadian kira-kira pukul 7.15 malam itu, mangsa yang berusia 62 tahun mengalami kecederaan selepas terjatuh ketika kedua-dua suspek meragut beg kain yang dipegangnya.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan mendapati warga emas lelaki itu sedang menutup kedainya di kawasan tersebut sebelum didatangi dua lelaki terbabit.
Menurutnya, kedua-dua suspek kemudiannya meragut beg kain yang dipegang mangsa sebelum melarikan diri dengan menaiki sebuah motosikalnya.
“Bagaimanapun, motosikal yang ditunggang mereka hilang kawalan ketika berselisih dengan kenderaan lain sebelum terjatuh dan salah seorang suspek yang berusia 34 tahun berjaya ditangkap orang awam,” katanya dalam satu kenyataan, hari ini.
Menurut Mohd. Rosdi, warga emas itu yang mengalami kecederaan dihantar ke Hospital Raja Perempuan Zainab II di sini untuk rawatan lanjut.

Katanya, ujian saringan air kencing mendapati, suspek positif dadah jenis methamphetamine selain mempunyai empat rekod jenayah berkait kes narkotik dan ditahan reman selama empat hari bermula semalam. Kes disiasat mengikut Seksyen 394 Kanun Keseksaan. – KOSMO! ONLINE


90 sukarelawan UPNM bantu bersih rumah mangsa banjir Johor
Oleh KOSMO!

13 Mac 2023, 4:30 pm
PETALING JAYA – Seramai 90 sukarelawan Universiti Pertahanan Nasional Malaysia (UPNM) menyantuni mangsa banjir di Segamat dan Kota Tinggi, Johor semalam.
Mereka terdiri daripada 20 staf, 35 pelajar dan 35 Pegawai Kadet Pasukan Latihan Pegawai Simpanan (Palapes) menyertai Misi Bantuan Pasca Banjir Johor 2023.
UPNM dalam satu kenyataan berkata, misi tersebut memfokuskan bantuan pembersihan rumah ke rumah agar dapat meringankan beban mangsa yang terkesan.
Katanya, turut turun padang Naib Canselor UPNM, Leftenan Jeneral Datuk Hasagaya Abdullah yang juga sempat menyantuni mangsa banjir di Felda Medoi, Segamat.
“Beliau berkesempatan mengunjungi warga Felda dan menyerahkan 100 Bakul Rahmah Kementerian Pendidikan Tinggi (KPT)-UPNM kepada Ketua Kampung untuk diagih-agihkan kepada mangsa terjejas.
“Sementara itu, di Pusat Khidmat Parlimen Kota Tinggi, Johor, Hasagaya menyempurnakan Majlis Penyerahan 100 Bakul Rahmah KPT-UPNM kepada Pegawai Pejabat Khidmat Parlimen Kota Tinggi, Mohamad Aidil, sambil disaksikan oleh Pegawai Tugas-tugas Khas Menteri Pendidikan Tinggi, Mohd. Affendi Dullah,” katanya. – KOSMO! ONLINE


Dewan Rakyat: 4,363 tapak 5G telah siap di seluruh negara
Oleh MOHD RASDAN AHMAD

13 Mac 2023, 4:05 pm
KUALA LUMPUR – Kementerian Komunikasi dan DIgital (KKD) menjelaskan sehingga 28 Februari lalu sebanyak 4,363 tapak 5G telah siap dibangunkan oleh Digital Nasional Berhad (DNB) di seluruh negara.
Timbalan Menterinya, Teo Nie Ching berkata, dengan jumlah tersebut ketersediaan rangkaian 5G telah mencapai 54.7 peratus liputan di kawasan berpenduduk.
“Jumlah peratusan ini adalah termasuk tapak-tapak pemancar 5G yang telah diaktifkan oleh DNB, tetapi belum boleh diakses oleh pengguna kerana syarikat penyedia perkhidmatan masih dalam proses onboarding.
“Sementara itu bagi tapak 5G yang boleh diakses oleh pengguna sahaja, ketersediaan perkhidmatan 5G berada pada tahap 46.9 peratus liputan di kawasan berpenduduk.
“Susulan pengumuman Perdana Menteri semasa Belanjawan 2023, peluasan pembangunan 5G diteruskan untuk mencapai 80 peratus liputan menjelang penghujung 2023,” katanya di Dewan Rakyat hari ini.
Beliau berkata demikian ketika menjawab soalan Lim Guan Eng (PH-Bagan) yang ingin tahu sehingga kini berap tapak pemancar 5G yang sudah siap dibangunkan di seluruh negara.

Tambah beliau lagi, berdasarkan kajian Kesatuan Telekomunikasi Antarabangsa, kadar mampu milik pakej runcit dibandingkan dengan Pendapatan Negara Kasar (GNI) perkapita, harga perkhidmatan mudah alih di Malaysia adalah munasabah.
“Sebagai contoh, bagi pakej asas panggilan dan Sistem Pesanan Ringkas (SMS) bagi penggunaan rendah dan tinggi, Malaysia menduduki tempat ketiga di rantau Asean selepas Singapura dan Brunei,” jelas beliau. – KOSMO! ONLINE


PRN: PRM tanding 15 kerusi DUN di Pulau Pinang
Oleh SAFINA RAMLI

13 Mac 2023, 4:42 pm
GEORGE TOWN – Parti Rakyat Malaysia (PRM) mengumumkan akan bertanding 15 kerusi Dewan Undangan Negeri (DUN) di Pulau Pinang pada Pilihan Raya Negeri (PRN) akan datang.
10 kerusi DUN yang bakal ditandingi itu adalah di kawasan pulau iaitu kerusi DUN Air Putih, Tanjung Bungah, Pulau Tikus, Kebun Bunga, Seri Delima, Sungai Pinang, Air Itam, Pantai Jerejak, Batu Maung dan Teluk Bahang manakala lima lagi kerusi yang bakal ditandingi parti itu adalah di kawasan Seberang Perai.
Timbalan Presidennya, Datuk Mohamad Ezam Mohd. Nor berkata, tumpuan penuh kali ini adalah Pulau Pinang bagi memberi saingan kepada DAP yang mendominasi negeri itu sejak sekian lama.
“Saya sendiri akan turun membantu kempen calon-calon PRM di Pulau Pinang kerana kita mahu memberi saingan kepada kerusi-kerusi DUN milik DAP dan yakin akan memenangi sekurang-kurangnya lima kerusi,” katanya dalam sidang akhbar yang turut dihadiri Ketua PRM Negeri, Teh Yee Cheu.
Menurut Mohamad Ezam, matlamat PRM untuk meletakkan calon-calon daripada parti itu pada PRN adalah untuk mewujudkan pasukan pembangkang yang kuat di Pulau Pinang.
Sementara itu, Yee Cheu yang merupakan bekas ADUN Tanjung Bungah turut mengesahkan bakal bertanding mewakili PRM di kerusi DUN Air Putih melawan Pengerusi DAP, Lim Guan Eng. – KOSMO! ONLINE


Mesej ugutan dihantar pada hari perkahwinan Uqasha, Kamal – Roslan Shah
Oleh NUR EMIRA SAIZALI

13 Mac 2023, 4:01 pm
PETALING JAYA – Pengacara dan usahawan Roslan Shah mendedahkan mesej ugutan yang diterima Uqasha Senrose dan Kamal Adli dihantar pada hari majlis perkahwinan pasangan tersebut.
Menurut Roslan, mesej tersebut dimaklumkan oleh salah seorang staf Uqasha dan Kamal awal pagi tadi.
“Kami dimaklumkan oleh salah seorang admin (staf) Uqasha dan Kamal mengenai mesej ugutan tersebut yang diterima pada hari perkahwinan mereka.
“Namun, apa motif mesej tersebut dihantar oleh individu itu masih belum dapat dikenal pasti. Semuanya akan diserahkan sepenuhnya kepada pihak polis,” katanya kepada Kosmo! Online hari ini.
Dalam pada itu, sebagai pihak yang bertanggungjawab membawa beberapa selebriti tanah air ke Singapura, Roslan bagi menyertai Halal Food Expo 2023 dan Hari Raya Mega Sale di Singapore Expo Hall, Singapura tidak berasa kesal namun berharap kawalan keselamatan akan lebih diperketatkan selepas ini.
“Saya tidak rasa kesal pun sebab niat saya cuma bawa selebriti Malaysia ke sana mencari rezeki. Tiada siapa pun mahu kejadian tersebut berlaku.

“Saya harap selepas ini pihak penganjur akan perketatkan keselamatan termasuk untuk peniaga dan pengunjung. Ada kemungkinan juga untuk mendapatkan khidmat pengawal keselamatan,” katanya lagi.
Roslan juga memberitahu lokasi penginapan mereka di Singapura terpaksa dirahsiakan atas faktor keselamatan.
Sekadar info, Uqasha dan Kamal mendirikan rumah tangga pada 5 November 2021 dalam sebuah majlis tertutup di Janda Baik, Pahang.
Semalam, pelakon drama Akira Khan itu memuat naik sebuah video dalam keadaan menangis apabila berkongsi insiden berdarah yang berlaku terhadap suaminya.
Katanya, Kamal dipukul berkali-kali oleh individu tidak dikenali di bahagian kepala, muka dan badan serta mengalami kecederaan parah sehingga perlu menjalani pembedahan.
Suspek juga dilaporkan sudah ditahan oleh pihak polis dan Kamal juga kini difahamkan menerima rawatan di Hospital Besar Changi.
Difahamkan, kejadian berlaku ketika mereka mengikut acara Singapore Expo yang berakhir semalam. – KOSMO! ONLINE


Iktiraf M-WEZ sebagai projek nasional – TYT Melaka
Oleh MUHAMMAD SHAHIZAM TAZALI

13 Mac 2023, 3:53 pm
MELAKA – Kerajaan Persekutuan diminta mempertimbangkan projek Pembangunan Zon Ekonomi Persisiran Pantai Melaka (M-WEZ) sebagai projek nasional dan menjadi antara pemangkin kepada pembangunan ekonomi negara.
Yang Dipertua Negeri Melaka, Tun Mohd. Ali Mohd. Rustam berkata, kerajaan Persekutuan juga diharap dapat menyalurkan peruntukan sewajarnya untuk membina dan menaik taraf infrastruktur bagi meningkatkan lebih banyak pelaburan ke M-WEZ.
Katanya, pada masa sama, kerajaan negeri perlu mempelbagaikan usaha menjana ekonomi Melaka dengan menarik pelabur sama ada dari dalam dan luar negara di koridor ekonomi tersebut.
“Kerajaan negeri harus memastikan pembangunan di sepanjang 33 kilometer pesisir Pantai Melaka sebagai game changer kepada pertumbuhan ekonomi negeri dan melonjakkan peningkatan keluaran dalam negara kasar (KDNK) negeri sehingga dua peratus setiap tahun.
“Saya berharap kerajaan Persekutuan dapat memberi pengiktirafan kepada M-WEZ sebagai projek nasional serta menyalurkan peruntukan yang sewajarnya bagi membina dan menaik taraf infrastruktur bagi menjana pelaburan,” katanya.
Beliau berkata demikian dalam ucapan perasmian Pembukaan Sidang Pertama Penggal Kedua Dewan Undangan Negeri (DUN) Melaka Ke-15 di Seri Negeri, Ayer Keroh di sini, hari ini.

Sebanyak 118 soalan lisan dan 91 soalan bertulis serta dua usul akan dibentang dan dibahaskan pada persidangan yang berlangsung selama empat hari bermula hari ini hingga Khamis.
Bagaimanapun, Ketua Pembangkang DUN Melaka (PN-Bemban), Dr. Mohd. Yadzil Yaakub tidak hadir hari ini kerana masalah kesihatan.
Sementara itu, mengenai pembangunan perindustrian, Mohd. Ali berkata, tanah perindustrian di negeri ini semakin terhad susulan permintaan yang tinggi oleh para pelabur.
Katanya, Perbadanan Melaka (MCorp) perlu mengenal pasti lokasi berpotensi bagi membangunkan kawasan perindustrian baharu berdasarkan keperluan kluster pelaburan.
“Melaka kini mempunyai 22 kawasan perindustrian dan permintaan yang tinggi daripada pelabur menyebabkan kawasan sedia ada semakin terhad.
“Antara projek perindustrian baharu yang sedang direncanakan adalah Hab Ekonomi Utara MCorp Hi-Tech Park seluas 5,000 ekar dan kawasan industri di M-WEZ seluas 2,000 ekar,” jelasnya. – KOSMO! ONLINE


Lihat opsyen terbaik isu pencen veteran – Mohamad Hasan
Oleh SITI A'ISYAH SUKAIMI

13 Mac 2023, 4:10 pm
PETALING JAYA – Kementerian Pertahanan akan meneliti sebaik mungkin opsyen yang ada berhubung isu penyelarasan pencen veteran Angkatan Tentera Malaysia (ATM).
Menterinya, Datuk Seri Mohamad Hasan berkata, beliau juga akan meminta Timbalan Menteri Pertahanan, Adly Zahari untuk menumpukan isu tersebut termasuk berbincang dengan pemegang taruh.
“Kita akan meneliti sebaik mungkin opsyen-opsyen tentang isu hangat diperkatakan ini. Saya sudah beritahu di Parlimen pada sesi soal jawab dan sesi penggulungan kerana kita memerlukan penelitian.
“Saya minta timbalan menteri tumpukan isu ini termasuk bersama pemegang taruh (persatuan veteran ATM),” katanya pada sidang media pengumuman kadar dividen Lembaga Tabung Angkatan Tentera (LTAT) di sini hari ini.
Minggu lalu, Datuk Khlir Mohd. Nor (PN-Ketereh) yang juga veteran ATM pada sidang di Dewan Rakyat menceritakan kisah mendukung mayat rakannya ketika berperang dengan komunis.
Beliau menceritakan kisah itu bagi menzahirkan kekecewaan veteran ATM yang masih ternanti-nanti penyelarasan pencen sejak sekian lama.

Mengulas lanjut, Mohamad berkata, beliau tidak meletakkan janji berhubung perkara tersebut.
“Kalau buat (penyelarasan) pun bukan untuk tahun kewangan ini, saya tak janjikan pada sesiapa. Kita ambil kira opsyen yang boleh diterima kerajaan pusat dan menggembirakan semua,” jelas beliau. – KOSMO! ONLINE


Dewan Rakyat : Kebebasan berpolitik di media sosial perlu ada had
Oleh MOHD RASDAN AHMAD

13 Mac 2023, 3:46 pm
KUALA LUMPUR – Kementerian Komunikasi dan Digital (KKD) berpendirian bahawa setiap individu mempunyai kebebasan bersuara dalam berpolitik untuk menyatakan pendapat dan kritikan namun haruslah sentiasa berpegang kepada peruntukan undang-undang dan tidak melanggar norma budaya masyarakat negara ini.
Namun begitu, jelas Timbalan Menterinya, Teo Nie Ching, kebebasan bersuara tidak membawa maksud seseorang individu boleh membuat tohmahan, fitnah, mengeluarkan kata-kata kesat atau kebencian terhadap institusi raja mahupun memperlekehkan agama atau berbaur perkauman.
“Platform media sosial seperti Facebook, Twitter, Instagram, TikTok, Youtube dan WhatsApp menjadi trend kepada generasi muda dalam mengekspresikan idea dan kritikan khususnya berkaitan isu politik.
“Bagaimanapun, kebebasan bersuara yang diberikan perlu limitasi agar tidak menyentuh sensitiviti yang boleh menjejaskan keharmonian negara,” jelasnya di Dewan Rakyat, hari ini.
Beliau berkata demikian ketika menjawab pertanyaan Afnan Hamimi Taib Azamudden (PN-Alor Star), yang ingin tahu apakah kementerian terhadap kebebasan bersuara dalam berpolitik dalam kalangan generasi muda di dalam medium media sosial.
Tambah Nie Ching, setiap warganegara di Malaysia termasuk generasi muda bebas untuk menyatakan pendapat dan kritikan, namun ianya mempunyai had atau batas tertentu selagi mana tidak melanggar undang-undang sedia ada.

“Akta Komunikasi dan Multimedia 1998 [Akta 588] tidak pernah menghadkan kebebasan bersuara seperti yang telah termaktub di bawah Perkara 10 Perlembagan Persekutuan selagi mana penggunaan media elektronik tidak melanggar peruntukan perundangan di bawah Akta 588, khususnya di bawah peruntukan seksyen 211 dan juga seksyen 233,” jelasnya. – KOSMO! ONLINE.


Kempen derma darah di masjid sepanjang Ramadan
Oleh KAMALIZA KAMARUDDIN

13 Mac 2023, 2:57 pm
KUALA NERUS – Unit Tabung Darah Hospital Sultanah Nur Zahirah (HSNZ) akan menjalin kerjasama dengan sekurang-kurangnya 30 masjid di negeri ini untuk menjayakan kempen menderma darah, sepanjang bulan Ramadan tidak lama lagi.
Pengarah Jabatan Kesihatan Negeri Terengganu, Datuk Dr Kasemani Embong berkata, kerjasama strategik berkenaan bertujuan memastikan bekalan darah untuk pesakit memerlukan pada bulan puasa mencukupi.
“Kita menyasar untuk memperolehi antara 30 hingga 50 beg darah setiap hari sepanjang Ramadan ini dan ia akan dilaksanakan pada waktu malam selepas umat Islam selesai menunaikan solat sunat tarawih,” katanya selepas merasmikan sambutan Hari Pembantu Perubatan peringkat Terengganu, di sini hari ini.
Kempen derma darah yang diadakan pada program sama berjaya mengumpul sebanyak 150 beg dalam kalangan pembantu perubatan seluruh Terengganu.
Kasemani optimis dengan strategi dijalankan tersebut, Unit Tabung Darah HSNZ tidak akan mengalami kekurangan bekalan darah pada bulan puasa yang akan bermula minggu depan.
Beliau berkata, setakat ini, unit tersebut turut mempunyai simpanan 700 beg darah yang boleh menampung penggunaan pesakit selama kira-kira dua minggu. – KOSMO! ONLINE


Terima kasih Michelle Yeoh sebut nama Malaysia, KL di Ocscar
Oleh KOSMO!

13 Mac 2023, 3:41 pm
PETALING JAYA – Rata-rata rakyat Malaysia bangga melihat kejayaan yang dipamerkan pelakon kelahiran Ipoh, Perak, Tan Sri Michelle Yeoh apabila berjaya mencatat sejarah sebagai anak tempatan pertama merangkul trofi Oscar.
Michelle atau nama sebenarnya, Yeoh Choo Kheng, 61, diangkat sebagai Pelakon Wanita Terbaik Anugerah Oscars ke-95 menerusi lakonan mantapnya sebagai Evelyn Quan Wang dalam filem Everything Everywhere All at Once di Dolby Theatre, Los Angeles.
Menerusi sebuah rakaman yang dikongsikan di portal Isu Semasa Viral di Twitter, Michelle dalam ucapannya di pentas Oscars sempat berterima kasih semua peminat serta keluarganya yang kini berada di Kuala Lumpur.
“Ini adalah bukti bahawa impian boleh menjadi kenyataan.
“Saya perlu mendedikasikan ini kepada ibu saya, semua ibu di dunia kerana mereka benar-benar superhero. Tanpa mereka, tiada sesiapa pun antara kita berada di sini.
“Dia berumur 84 tahun dan saya akan bawa pulang ini kepadanya dan dia sedang menonton sekarang di Malaysia, Kuala Lumpur bersama keluarga, rakan-rakan saya,” katanya.

Sementara itu, tinjauan Kosmo! di media sosial memperlihatkan nama Michelle menjadi sohor kini di Twitter, dan ramai yang memberi ucapan tahniah serta berterima kasih kepada beliau kerana telah membanggakan negara Malaysia selain masih tidak lupa asal usulnya.
“Terima kasih Tan Sri Michelle Yeoh ada sebut nama KL dan Malaysia,” antara komen popular yang ditinggalkan orang ramai.
“Tahniah Tan Sri Michelle Yeoh, anda sememangnya wanita hebat, dan tidak takut pada cabaran di luar sana, terima kasih kerana banggakan nama Malaysia dan masih ingat kepada negara ini meskipun sudah berjaya di peringkat dunia,” ciap Azwanie. – KOSMO! ONLINE


Hanya 15 laporan EIA diluluskan di P. Pinang
Oleh SITI NUR MAS ERAH AMRAN

13 Mac 2023, 2:44 pm
SEBERANG PERAI – Jabatan Alam Sekitar (JAS) Pulau Pinang menerima 40 laporan penilaian impak alam sekitar (EIA) membabitkan 27 permohonan projek pembangunan di negeri ini sepanjang tahun lalu.
Pengarahnya, Sharifah Zakiah Syed Sahab walau bagaimanapun berkata, daripada jumlah itu, hanya 15 laporan yang diluluskan selepas didapati menepati kehendak dan syarat yang ditetapkan.
Menurutnya, EIA adalah kajian yang menilai kesan berpotensi berlaku akibat pelaksanaan pembangunan dikategorikan sebagai ‘aktiviti yang ditetapkan’ mengikut Perintah Kualiti Alam Sekeliling (Aktiviti yang ditetapkan) (EIA) 2015.
“Antara laporan EIA yang diterima membabitkan permohonan pelaksanaan projek di kawasan cerun, pengolahan dan pelupusan sisa, estet perindustrian, perlombongan, pantai, industri kimia, kuari dan perumahan.
“Ada beberapa sebab mengapa laporan yang dikemukakan ditolak antaranya laporan yang dihantar tidak lengkap sama ada dari segi teknikal dan tidak mematuhi ulasan-ulasan daripada agensi berkaitan,” katanya kepada pemberita selepas merasmikan Seminar Alam Sekitar ‘Invest In Our Planet’ di Seberang Jaya, di sini hari ini.
Selain itu katanya, terdapat sebilangan laporan yang dikemukakan gagal mengambil kira keperluan polisi, pelan struktur, guna tanah termasuk keperluan ‘buffer zone’ (zon penampan) iaitu jarak selamat antara kawasan projek dan kawasan penempatan. – KOSMO! ONLINE